****

**Ministerul Fondurilor Europene**

**Axa Prioritară 1 (A.P.) Îmbunătăţirea mobilităţii prin dezvoltarea reţelei TEN-T şi a transportului cu metroul**

**Prioritatea de investiții 7i *Sprijinirea unui spaţiu european unic al transporturilor de tip multimodal* *prin investiţii în TEN-T***

**Obiectivul Specific 1.2 (O.S.) *Creşterea mobilităţii pe reţeaua feroviară TEN-T centrală***

**Axa Prioritară 2 (A.P.) *Dezvoltarea unui sistem de transport multimodal, de calitate, durabil şi eficient***

**Prioritatea de investiții 7d *Dezvoltarea reabilitarea unor sisteme feroviare complete de înaltă calitate şi interoperabilitate şi promovarea măsurilor de reducere a zgomotului***

**Obiectivul Specific specific 2.7 (O.S.) *Creşterea sustenabilităţii şi calităţii transportului feroviar***

**GHIDUL SOLICITANTULUI**

CONDIȚII SPECIFICE DE ACCESARE A FONDURILOR

**DEZVOLTAREA INFRASTRUCTURII FEROVIARE**

Coduri apeluri:

POIM/34/1/2/ OS 1.2 Apel de proiecte pentru dezvoltarea infrastructurii feroviare - proiecte fazate

POIM/35/1/2/ OS 1.2 Apel de proiecte pentru dezvoltarea infrastructurii feroviare - sprijin pregătire proiecte de investiții

POIM/36/1/2/ OS 1.2 Apel de proiecte pentru dezvoltarea infrastructurii feroviare - proiecte noi de investiții

POIM/37/2/7/ OS 2.7 Apel de proiecte pentru dezvoltarea infrastructurii feroviare - proiecte fazate

POIM/38/2/7/ OS 2.7 Apel de proiecte pentru dezvoltarea infrastructurii feroviare - sprijin pregătire proiecte de investiții

POIM/39/2/7/ OS 2.7 Apel de proiecte pentru dezvoltarea infrastructurii feroviare - proiecte noi de investiții

**2016**

**CUPRINS**

[Capitolul 1. Informații despre apelul de proiecte 3](#_Toc452361518)

[1.1 Axa prioritară, prioritatea de investiții, obiectiv specific 3](#_Toc452361519)

[1.2 Tipul apelului de proiecte și perioada de depunere a propunerilor de proiecte 3](#_Toc452361520)

[1.3 Acțiunile sprijinite și activități 4](#_Toc452361521)

[1.3.1 Acțiunile finanțabile conform POIM 4](#_Toc452361522)

[1.3.2 Activități finanțabile în cadrul OS 1.2 și 2.7 5](#_Toc452361523)

[1.4 Tipuri de solicitanți 7](#_Toc452361524)

[1.5 Grup țintă 7](#_Toc452361525)

[1.6 Indicatori 7](#_Toc452361526)

[1.7 Alocarea stabilită pentru apelul de proiecte 9](#_Toc452361527)

[1.8 Valoarea minimă și maximă a proiectului, rata de cofinanțare 10](#_Toc452361528)

[1.8.1 Valoarea proiectelor 10](#_Toc452361529)

[1.8.2 Ratele de cofinanțare a proiectelor 10](#_Toc452361530)

[1.9 Ajutor de stat 10](#_Toc452361531)

[Capitolul 2. Reguli pentru acordarea finanțării 12](#_Toc452361532)

[2.1 Eligibilitatea solicitantului 12](#_Toc452361533)

[2.2 Eligibilitatea proiectului 13](#_Toc452361534)

[2.2.1 Reguli de eligibilitate pentru proiectele noi 13](#_Toc452361535)

[2.2.2 Reguli privind eligibilitatea proiectelor fazate 15](#_Toc452361536)

[2.2.3 Reguli privind eligibilitatea proiectelor de sprijin pentru pregătirea aplicației de finanțare 17](#_Toc452361537)

[2.3 Eligibilitatea cheltuielilor 18](#_Toc452361538)

[Capitolul 3. Completarea cererii de finanțare 22](#_Toc452361539)

[3.1. Înregistrarea solicitantului în sistem 22](#_Toc452361540)

[3.2. Completarea cererii de finanțare pentru proiecte de investiții noi 23](#_Toc452361541)

[3.2.1 Studiu de fezabilitate 23](#_Toc452361542)

[3.2.2 Analiza Cost Beneficiu 25](#_Toc452361543)

[3.2.3 Analiza Instituțională 26](#_Toc452361544)

[3.2.4 Evaluarea Impactului asupra Mediului (EIM) 26](#_Toc452361545)

[3.2.5 Declarația Autorității Competente responsabile cu Gestionarea Apelor (pentru proiecte majore) 27](#_Toc452361546)

[3.2.6 Alte anexe la cererea de finanțare 27](#_Toc452361547)

[3.3. Completarea cererii de notificare pentru proiectele fazate 28](#_Toc452361548)

[3.4. Completarea cererii de finanțare pentru sprijin în vederea pregătirii proiectelor de investiții și pachetul de reformă 29](#_Toc452361549)

[3.5. Obiectivele proiectului 30](#_Toc452361550)

[3.6. Context și justificare 30](#_Toc452361551)

[3.7. Sustenabilitate 30](#_Toc452361552)

[3.8. Relevanță 30](#_Toc452361553)

[3.9 Complementaritate 31](#_Toc452361554)

[3.10 Aplicarea principiilor orizontale 31](#_Toc452361555)

[3.11 Managementul de proiect 32](#_Toc452361556)

[3.12 Elaborarea bugetului și categoriile de cheltuieli 33](#_Toc452361557)

[Capitolul 4. Procesul de evaluare și selecție 35](#_Toc452361558)

[4.1 Descriere generală 35](#_Toc452361559)

[4.1.1 Verificarea administrativă și a eligibilității cererilor de finanțare 35](#_Toc452361560)

[4.1.2 Evaluarea cererilor de finanțare 36](#_Toc452361561)

[4.2 Depunerea și soluționarea contestațiilor 37](#_Toc452361562)

[Capitolul 5. Contractarea proiectelor 38](#_Toc452361563)

[ANEXE 40](#_Toc452361564)

[Anexa 1. Formularul Cererii de finanţare 40](#_Toc452361565)

[1.1.A. Formular pentru transmiterea informațiilor privind proiectele majore – engleza 40](#_Toc452361566)

[1.1.B. Formular pentru transmiterea informațiilor privind proiectele majore – română 40](#_Toc452361567)

[1.2.Formular pentru notificarea proiectelor majore fazate 40](#_Toc452361568)

[1.3.Cerere finanțare pentru proiecte de sprijin în pregătirea proiectelor de investiții pentru pregătirea proiectelor (inclusiv anexe) 40](#_Toc452361569)

[Anexa 2. Fișă de control a Cererii de finanţare (pentru solicitant) 40](#_Toc452361570)

[Anexa 3. Grile de verificare și evaluare a Cererilor de Finanțare 40](#_Toc452361571)

[Anexa 4. Modele declarații (de eligibilitate, angajament, conflict de interese, declarație privind eligibilitatea TVA aferente cheltuielilor) 40](#_Toc452361572)

[Anexa 5. Categoriile de cheltuieli 40](#_Toc452361573)

[Anexa 6. Model contract de finanțare 40](#_Toc452361574)

[Anexa 7. Indicatorii de mediu 40](#_Toc452361575)

[Anexa 8. Lista proiectelor eligibile din POIM pentru sectorul feroviar (se actualizează periodic) 40](#_Toc452361576)

# Capitolul 1. Informații despre apelul de proiecte

Prezentul ghid a fost elaborat de Autoritatea de Management pentru Programul Operațional Infrastructură Mare (AM POIM) și este adresat solicitanților de finanțare nerambursabilă pentru proiectele de investiții și de sprijinire a pregătirii proiectelor în sectorul de transport feroviar.

În situația în care pe parcursul apelului de proiecte intervin modificări ale cadrului legal ori alte modificări de natură a afecta regulile și condițiile de finanțare stabilite prin prezentul Ghid, inclusiv prelungirea termenului de depunere, AM POIM va aduce completări sau modificări ale conținutului acestuia, prin publicarea unei versiuni revizuite.

## Axa prioritară, prioritatea de investiții, obiectiv specific

Axa Prioritară 1 (A.P.) *Îmbunătăţirea mobilităţii prin dezvoltarea reţelei TEN-T şi a transportului cu metroul*

Prioritatea de investiții 7i *Sprijinirea unui spaţiu european unic al transporturilor de tip multimodal* *prin investiţii în TEN-T.*

Obiectivul Specific 1.2 (OS) *Creşterea mobilităţii pe reţeaua feroviară TEN-T centrală*

Axa Prioritară 2 (A.P.) *Dezvoltarea unui sistem de transport multimodal, de calitate, durabil şi eficient.*

Prioritatea de investiții 7d *Dezvoltarea reabilitarea unor sisteme feroviare complete de înaltă calitate şi interoperabilitate şi promovarea măsurilor de reducere a zgomotului.*

Obiectivul Specific 2.7 (OS) *Promovarea sistemelor de transport sustenabile și eliminarea blocajelor din cadrul infrastructurilor rețelelor majore.*

## Tipul apelului de proiecte și perioada de depunere a propunerilor de proiecte

Apelul de proiecte lansat prin prezentul ghid este apel de proiecte pe bază de listă de proiecte prioritare sau preidentificate.

**Dată lansare apel: 30.05.2016**

**Solicitările se vor primi în perioada 01.06.2016 – 31.12.2018**

AM POIM poate prelungi termenul de depunere în funcție de solicitările primite, de rata de contractare a proiectelor, deciziile de realocare a unor fonduri sau alte considerente.

Cererile de finanțare se vor depune prin aplicația electronică MySMIS 2014, cu toate anexele solicitate prin prezentul ghid. Proiectele se depun în MySMIS după ce parcurg etapa de pregătire a proiectelor.

Disponibilitatea aplicației MySMIS 2014, precum și modalitățile de utilizare a aplicației vor fi publicate pe site-ul [www.fonduri-ue.ro](http://www.fonduri-ue.ro).

Pentru etapa de pregătire a portofoliului de proiecte, cererile de finanțare vor fi depuse, într-un singur exemplar, pe CD, urmând ca transmiterea prin MySMIS 2014 să se realizeze conform indicațiilor de la Capitolul 3.

## Acțiunile sprijinite și activități

### 1.3.1 Acțiunile finanțabile conform POIM

Prin OS 1.2. sunt vizate următoarele tipuri de acțiuni:

|  |  |  |  |
| --- | --- | --- | --- |
| **A1** | | **Proiecte de modernizare a infrastructurii de transport feroviar amplasate pe reţeaua TEN-T central (noi şi fazate), inclusiv achiziția de material rulant:** | |
| **A1.1** | | **Proiecte noi de modernizare a infrastructurii de transport feroviar amplasate pe reţeaua TEN-T centrală;** |
| **A1.2** | | **Proiecte fazate de modernizare a infrastructurii de transport feroviar amplasate pe reţeaua TEN-T centrală.** |
| **B1** | | **Sprijin pentru pregătirea portofoliului de proiecte aferent perioadei 2014 – 2020 şi post 2020 (după caz), corelat cu proritizarea din MPGT.** | |

Prin OS 2.7. sunt vizate următoarele tipuri de acțiuni:

|  |  |  |  |
| --- | --- | --- | --- |
| **A2** | | **Proiecte de reabilitare/modernizare a infrastructurii de transport feroviar, cu accent pe dezvoltarea reţelei TEN-T (noi şi fazate), inclusiv achiziția de material rulant și proiecte de îmbunătățire a calității serviciilor pe magistralele prioritare:** | |
| **A2.1** | | **Proiecte noi de modernizare a infrastructurii de transport feroviar ce vizează eficientizarea sectorului feroviar pe magistralele prioritare, conform MPGT** |
| **A2.2** | | **Proiecte fazate de reabilitare/modernizare a infrastructurii de transport feroviar** |
| **B2** | | **Sprijin pentru pregătirea portofoliului de proiecte aferent perioadei 2014-2020 și post 2020 și pentru implementarea pachetului de reformă (după caz)** | |

|  |
| --- |
| **Atenţie!**  Acţiunea B1 Studii pentru linia de cale ferată de mare viteză de la vest la sud-est, conectată la linia de mare viteză de pe teritoriul Ungariei nu se va finanţa în cadrul acestui apel de proiecte, linia de mare viteză nefiind identificată la acest moment ca o prioritate de dezvoltare în cadrul MPGT. Finanţarea acestei acţiuni va fi decisă în funcţie de prioritizarea din MPGT.  Acţiunea E, achiziţia materialului rulant, va fi posibilă ca parte a pachetului de reformă, având ca beneficiar MT sau ARF, ulterior stabilirii condiţiilor de utilizare ulterioară a materialului rulant în condiţii de respectare a legislaţiei privind ajutorul de stat. |

**OS 1.2. (finanțat din Fondul de Coeziune - FC)** promovează, cu prioritate, finalizarea coridorului feroviar Rin-Dunăre (modernizarea liniei feroviare între graniţa cu Ungaria şi Constanţa), asigurând creşterea mobilităţii pe reţeaua feroviară TEN-T centrală, în conformitate cu prioritizarea Master Planul General de Transport (MPGT) al României.

**Principalul rezultat** urmărit prin promovarea investiţiilor prevăzute în cadrul O.S. 1.2 vizează îndeplinirea cerințelor pentru transportul feroviar prevăzute în cadrul Regulamentului (UE) nr. 1315/2013 al Parlamentului European și al Consiliului din 11 decembrie 2013 privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE:

* ***Economii de timp în parcurgerea distanțelor pe rețeaua feroviară redusă,*** în condiţii standard stabilite prin regulamentele europene pentru transportul feroviar.

**OS 2.7. (finanțat din Fondul European pentru Dezvoltare Regională - FEDR)** este orientat pe implementarea pachetului integrat de reformă a sectorului de transport feroviar identificat în cadrul MPGT, în deplină corelare cu obiectivele europene de promovare durabilă a modurilor prietenoase de transport, cuprinzând o serie de măsuri de reformă și investiţii orientate spre eficientizarea, comercializarea și competitivizarea transportului feroviar.

**Principalele rezultate** urmărite prin promovarea investiţiilor prevăzute în cadrul **OS 2.7.** vizează îndeplinirea cerințelor pentru transportul feroviar prevăzute în cadrul Regulamentului UE sus –menționat, respectiv creşterea atractivităţii transportului feroviar pentru utilizatori prin: *servicii optimizate* (infrastructură reabilitată care asigură obţinerea de economii de timp coroborată cu un management îmbunătăţit al operaţiunilor pe calea ferată) şi *condiţii de călătorie de calitate* (prin servicii competitive și comerciale, mers de tren cu frecvenţă atractivă materialul rulant modern şi gări modernizate):

***• Grad ridicat de utilizare a reţelei feroviare;***

***• Sustenabilitate crescută a reţelei feroviare;***

***• Competitivizarea serviciilor de transport de călători.***

Finanțarea investițiilor în cadrul **OS 1.2. și 2.7.** se bazează pe o listă predefinită de proiecte noi și fazate identificate ca prioritare în cadrul MPGT, instrumentul strategic de planificare a intervențiilor majore (proiecte și alte acțiuni) relevante pentru obiectivele de transport la scară națională.

### 1.3.2 Activități finanțabile în cadrul OS 1.2 și 2.7

Operațiunile ce urmează a fi dezvoltate în cadrul acestor obiective specifice vor finanța următoarele activități orientative, fără a fi însă limitative:

**Activități finanțabile în cadrul OS 1.2**

|  |  |
| --- | --- |
| **A1** | **Proiecte de modernizare a infrastructurii de transport feroviar amplasate pe reţeaua TEN-T central, inclusiv achiziția de material rulant (noi şi fazate)** |
|  | * Dezvoltarea şi modernizarea infrastructurii feroviare aflate pe reţeaua TEN-T centrală; |
|  | * Achiziția sistemului ERTMS aferent infrastructurii feroviare modernizate; |
|  | * Dezvoltarea de terminale intermodale cu impact major asupra valorificării transportului feroviar pe reţeaua TEN-T centrală; |
|  | * Achiziția de material rulant. |

Alte activităţi / echipamente în afara celor de mai sus pot fi considerate eligibile doar în condițiile în care solicitantul dovedeşte faptul că sunt absolut necesare în vederea dezvoltării infrastructurii feroviare, în conformitate cu OS 1.2.

**Activități finanțabile în cadrul OS 1.2**

|  |  |
| --- | --- |
| **B1** | **Sprijin pentru pregătirea portofoliului de proiecte aferent perioadei 2014-2020 și post 2020 (după caz), și pentru implementarea pachetului de reformă (după caz)** |
|  | * Elaborarea cererii de finanțare, inclusiv a documentelor suport (Studiu de Fezabilitate, Analiza Cost-Beneficiu, Analiza Instituțională, Evaluarea Impactului asupra Mediului, Studiu de evaluare adecvată etc); |
|  | * Elaborare documentaţie/documentaţii de atribuire pentru contractele de servicii, lucrări şi furnizare; |
|  | * Asistenţă din partea proiectantului pe perioada executării lucrărilor, conform Legii nr. 10/1999. |

**Activități finanțabile în cadrul OS 2.7**

|  |  |
| --- | --- |
| **A2** | **Proiecte de reabilitare/modernizare a infrastructurii de transport feroviar, cu accent pe dezvoltarea reţelei TEN-T (noi şi fazate), inclusiv achiziția de material rulant și proiecte de îmbunătățire a calității serviciilor pe magistralele prioritare** |
|  | * Reabilitarea / Modernizarea infrastructurii feroviare aflate pe reţeaua TEN-T; |
|  | * Eficientizarea sectorului feroviar (electrificarea liniilor, eficiență energetică etc.), conform prioritizării din MPGT, respectiv TEN-T central; |
|  | * Îmbunătățirea mersului de tren (frecvență mai mare, mers cadențat); |
|  | * Modernizarea gărilor, prioritare fiind cele situate pe rețeaua TEN-T centrală (corelat cu prioritizarea MPGT); |
|  | * Eliminarea restricțiilor de viteză cu cost redus (e.g. înlocuirea schimbătoarelor, etc.); |
|  | * Implementarea altor măsuri care asigură îmbunătăţire serviciilor; |

|  |  |
| --- | --- |
| **B2** | **Sprijin pentru pregătirea portofoliului de proiecte aferent perioadei 2014-2020 și post 2020 (după caz), și pentru implementarea pachetului de reformă (după caz)** |
|  | * Elaborarea cererii de finanțare, inclusiv a documentelor suport (Studiu de Fezabilitate, Analiza Cost-Beneficiu, Analiza Instituțională, Evaluarea Impactului asupra Mediului, Studiu de evaluare adecvată etc); |
|  | * Elaborare documentaţie/documentaţii de atribuire pentru contractele de servicii, lucrări şi furnizare; |
|  | * Asistenţă din partea proiectantului pe perioada executării lucrărilor, conform Legii nr. 10/1999. |
|  | * Îmbunătățirea mersului de tren (frecvență mai mare, mers cadențat); |
|  | * Pregătirea de către ARF/autoritatea responsabilă cu realizarea reformei, a licitaţiilor pentru contractele de servicii publice (analiza de opţiuni, cadrul legislativ, inventarierea şi transferul activelor relevante de la CFR Călători, documentaţiile de licitaţie, inclusiv contractele de servicii publice, pregătirea sistemului de monitorizare al performanței serviciilor in ARF, etc.); |
|  | * Realizarea unui audit exhaustiv al activelor, costurilor şi eficienţei operatiorilor CFR SA şi CFR Călători; |
|  | * Identificarea, implementarea şi monitorizarea măsurilor de reducere a costurilor şi eficientizare a activităţilor derulate la nivelul CFR Infrastructură și CFR Călători; |
|  | * Studii și investiții în eficientizarea calității serviciului oferit; |
|  | * Alte studii identificate de MT/ARF/ autoritatea responsabilă cu realizarea reformei ca fiind necesare pentru realizarea reformei; |
|  | * Studii de fundamentare a măsurilor de reformă propuse. |

Alte activităţi / echipamente în afara celor de mai sus pot fi considerate eligibile doar în condițiile în care solicitantul dovedeşte faptul că sunt absolut necesare în vederea dezvoltării infrastructurii feroviare, în conformitate cu OS 2.7.

În scopul asigurarii unei identitați vizuale armonioase și pentru respectarea unitară a regulilor privind vizibilitatea, Beneficiarii vor trebui sa aplice cel puțin măsurile minime obligatorii din cadrul Manualului de Identitate Vizuală pentru Instrumente Structurale 2014-2020 (care poate fi accesat la adresa [www.fonduri-ue.ro/transparenta/comunicare](https://www.fonduri-ue.ro/exchweb/bin/redir.asp?URL=http://www.fonduri-ue.ro/transparenta/comunicare)). Activitățile de comunicare vor fi adaptate din punct de vedere al valorii, frecvenței și complexității, în funcție de specificitatea proiectului gestionat de beneficiar.

În cadrul fiecărui proiect de investiţii vor fi finanţate activităţi cu caracter general:

* Managementul de proiect;
* Asistență pentru management-ul proiectelor, supervizarea lucrărilor etc;
* Informare şi publicitate;
* Sprijin pentru derularea activității UIP.

## Tipuri de solicitanți

Solicitantul unic eligibil în cadrul OS 1.2 este administratorul infrastructurii de transport feroviar de interes european şi naţional, desemnat conform legislaţiei în vigoare, cu atribuţii în dezvoltarea proiectelor de investiţii (Compania Națională de Căi Ferate „CFR” SA, care funcționează sub autoritatea Ministerului Transporturilor).

Solicitanții eligibili în cadrul OS 2.7 sunt:

* Administratorul infrastructurii de transport feroviar de interes naţional desemnat conform legii;
* Ministerul Transporturilor și alte categorii relevante de beneficiari;
* Autoritatea responsabilă cu realizarea reformei feroviare (Ministerul Transporturilor-Autoritatea de Reformă Feroviară).

## Grup țintă

Grupul țintă este reprezentat de întreaga populație a României.

## Indicatori

Pentru acțiunile de tip A1 din cadrul OS 1.2 sunt prevăzuți următorii indicatori de program, care sunt obligatorii la nivel de proiect:

|  |  |  |
| --- | --- | --- |
| **ID** | **Indicatori obligatorii la nivel de proiect** | **Unitate de măsură** |
| 2S4 | Lungimea totală a liniilor de cale ferată dotate cu ERTMS | km |
| CO12a | Căi ferate: Lungimea totală a liniilor de cale ferată renovate sau modernizate din care: TEN - T | km |
| 2S5 | Material rulant achiziţionat | Unităţi |

Pentru acțiunile de tip A2 din cadrul OS 2.7 sunt prevăzuți următorii indicatori de program, care sunt obligatorii la nivel de proiect:

|  |  |  |
| --- | --- | --- |
| **ID** | **Indicatori obligatorii la nivel de proiect** | **Unitate de măsură** |
| 2S4 | Lungimea totală a liniilor de cale ferată dotate cu ERTMS | km |
| CO12\* | Căi ferate: Lungimea totală a căilor ferate reconstruite sau modernizate | km |
| CO12a\* | Căi ferate: Lungimea totală a liniilor de cale ferată renovate sau modernizate din care TEN-T | km |
| 2S5 | Material rulant achiziţionat | Unităţi |
| \*CO12 și CO12a sunt identici. Se cuantifică doar pentru a evidenția finanțarea din FEDR | | |

Pentru acțiunea de tip B2 din cadrul OS 2.7 constând în măsuri de reformă este prevăzut următorul indicator de program, care este obligatoriu la nivel de proiect:

|  |  |  |
| --- | --- | --- |
| **ID** | **Indicatori obligatorii la nivel de proiect** | **Unitate de măsură** |
| 2S24 | Măsuri de reformă analizate/elaborate/implementate | Număr |

Proiectele de tip A1 vor demonstra contribuția la indicatorul de rezultat:

|  |  |  |
| --- | --- | --- |
| **ID** | **Indicatori obligatorii la nivel de proiect** | **Unitate de măsură** |
| 2S2 | Timpul mediu de călătorie pe reţeaua TEN-T feroviară | Min./100km |
| În descrierea proiectului, se va preciza *Timpul mediu de călătorie aferent tronsonului feroviar TEN-T central* propus spre modernizare, la începutul și la finalul proiectului. | | |

Proiectele de tip A2 și B2 (constând în măsuri de reformă) vor demonstra contribuția la indicatorul de rezultat:

|  |  |  |
| --- | --- | --- |
| **ID** | **Indicatori obligatorii la nivel de proiect** | **Unitate de măsură** |
| 2S23 | Intensitatea utilizării reţelei feroviare | Călători/km reţea/An |

Pentru acțiunile de tip B1 și B2 vizând pregătirea de proiecte se vor propune următorii indicatori la nivel de proiect:

|  |  |  |
| --- | --- | --- |
|  | **Indicator de rezultat** |  |
| 2S81 | Cerere de finanțare transmisă, spre analiză și aprobare, la Comisia Europeană / Organismul Independent pentru Evaluare | Nr. |
|  | ***Indicatori de realizare imediată*** |  |
| 2S82 | Documentații suport pentru elaborarea aplicației de finanțare (Studiu de Fezabilitate, Analiza Instituțională, Analiza Cost – Beneficiu, Evaluarea Impactului asupra mediului etc. ) | Set |

|  |
| --- |
| Atenție!  Pe lângă indicatorii obligatorii menționați anterior, fiecare proiect va avea și indicatori fizici.  Indicatorii de mediu (Anexa 8) vor fi monitorizați în vederea raportării anuale a acestora. |

**Definițiile indicatorilor și indicații privind cuantificarea acestora**

2S2 = Timpul mediu de parcurgere a unei distanțe de 100 km în rețeaua feroviară TEN-T centrală. Timpul mediu se calculează pe baza vitezei medii înregistrate pe infrastructura feroviară.

2S4 =Lungimea liniilor de cale ferată dotate cu ERTMS.

CO12a = Lungimea căilor ferate a căror calitate sau capacitate au fost îmbunătățite. Îmbunătățirea calității căilor ferate presupune acțiuni de electrificare, dezvoltarea căilor de rulare simple în căi de rulare duble, investiții pentru creșterea vitezei pe calea ferată, sau orice combinație a acestora, inclusiv modernizarea stațiilor.

2S5 = Numărul de unități de material rulant achiziționat.

2S23 = Media anuală a numărului de călători per km de rețea feroviară

2S5 = Numărul de unități de material rulant achiziționat

CO12 = Lungimea căilor ferate a căror calitate sau capacitate au fost îmbunătățite. Îmbunătățirea calității căilor ferate presupune acțiuni de electrificare, dezvoltarea căilor de rulare simple în căi de rulare duble, investiții pentru creșterea vitezei pe calea ferată, sau orice combinație a acestora, inclusiv modernizarea stațiilor

CO12a =Lungimea căilor ferate a căror calitate sau capacitate au fost îmbunătățite.

Îmbunătățirea calității căilor ferate presupune acțiuni de electrificare, dezvoltarea căilor de rulare simple în căi de rulare duble, investiții pentru creșterea vitezei pe calea ferată, sau orice combinație a acestora, inclusiv modernizarea stațiilor.

2S82 = Pachetul de documente necesare pregătirii cererii de finanțare propuse spre finanțare prin proiectul de sprijin pentru pregătire de proiect

Pentru proiectele de sprijin pentru pregătirea cererilor de finanțare care vizează proiecte non-majore, se va propune un indicator de rezultat specific proiectului = Cerere de finanțare transmisă, spre analiză și aprobare, la AMPOIM/OIT

## Alocarea stabilită pentru apelul de proiecte

Bugetul alocat apelului de proiecte este împărțit pe următoarele tipuri de acțiuni, după cum urmează:

|  |  |  |  |  |
| --- | --- | --- | --- | --- |
|  | **Acțiune** | **Alocare POIM (valoare netă în (mil. euro)\*** | **Buget limită apel (mil. euro)\*\*** | **Buget limită contractare (mil. euro)\*\*\*** |
| A1.1 | Proiecte noi de modernizare a infrastructurii de transport feroviar amplasate pe rețeaua TEN-T central | **762,6** | **2193,50** | **1617,50** |
| A1.2 | Proiecte fazate de modernizare a infrastructurii de transport feroviar amplasate pe rețeaua TEN-T centrală | **645,4** | **645,4** | **645,4** |
| B1 | Sprijin pentru pregătirea portofoliului de proiecte aferent perioadei 2014 – 2020 şi post 2020, corelat cu proritizarea din MPGT | **41,1** | **41,1** | **41,1** |
| **Total OS 1.2** | | **1.408,00** | **2.880,00** | **2.304,00** |
| A2.1 | Proiecte noi de modernizare a infrastructurii de transport feroviar ce vizează eficientizarea sectorului feroviar pe magistralele prioritare, conform MPGT | **364,61** | **588,25** | **454,07** |
| A2.2 | Proiecte fazate de reabilitare/modernizare a infrastructurii de transport feroviar | **46,55** | **46,55** | **46,55** |
| B2 | Sprijin pentru pregătirea portofoliului de proiecte aferent perioadei 2014 – 2020 şi post 2020 | **36,12** | **36,12** | **36,12** |
| **Total OS 2.7** | | **447,28** | **670,92** | **536,74** |
| **Total** | | **1.855,28** | **3.550,92** | **2.840,74** |

*Aceste alocări bugetare sunt indicative AM POIM putând decide limitarea sau extinderea acestor sume în funcție de evoluția globală la nivelul axei prioritare. Totodată, alocările pe acțiuni pot fi modificate în funcție de solicitările primite și de necesitatea atingerii indicatorilor respectivi.*

\**Alocare indicativă fără rezervă de performanță*

\*\**Bugetul limită al apelului prezintă nivelul maxim până la care AM POIM primește cereri de finanțare (cca. 150% din alocarea netă la nivel de POIM). Dacă acest nivel este atins înainte de 31.12.2018, apelul va fi suspendat și reluat ulterior în funcție de sumele disponibile în urma evaluării, contractării și/sau a unor realocări (inclusiv rezerva de performanță).*

*\*\*\*Bugetul limită de supracontractare este indicativ (cca. 20% din alocare). Valoarea sumei supracontractate este indicativă, AM POIM putând decide limitarea sau extinderea acestor sume în funcție de evoluția globală la nivelul întregii axe prioritare. Totodată, alocările pe acțiuni pot fi modificate în funcție de solicitările primite, în corelare cu țintele indicatorilor de program.*

## Valoarea minimă și maximă a proiectului, rata de cofinanțare

### 1.8.1 Valoarea proiectelor

Prin program sau ghidul solicitantului se propun valori maxime ale proiectelor. Dacă valoarea costurilor totale eligibile depășește 75 milioane euro, proiectul trebuie să se regăsească pe lista proiectelor majore din POIM (Tabelul 27). Pentru proiectele fazate, acest prag se aplică la costurile eligibile aferente ambelor faze ale proiectului. Proiectele care nu depășesc acest prag sunt proiecte non-majore.

### 1.8.2 Ratele de cofinanțare a proiectelor

|  |  |
| --- | --- |
|  | **Proiecte de modernizare a infrastructurii feroviare, proiectele integrate orientate spre îmbunătățirea rapidă a calității serviciilor pe magistralele feroviare prioritare şi proiectele de sprijinire a pregătirii portofoliului de proiecte aferent perioadei 2014-2020 și post 2020** |

* **75% Fondul de Coeziune / Fondul European de Dezvoltare Regională, 25% Bugetul de Stat**

|  |  |
| --- | --- |
| **Valoarea maximă a finanţării acordate pentru costurile totale eligibile** | **75% FC/FEDR** |
| **Contribuţie publică naţională la finanţarea acordată (buget de stat)** | **25%** |

În conformitate cu regulile specifice proiectelor generatoare de venituri, această structură de finanţare menționată se aplică necesarului de finanţare (funding-gap) calculat pe baza rezultatelor analizei cost-beneficiu, diferenţa (non-funding gap) până la incidenţa totalului de costuri eligibile urmând a fi suportată de către beneficiar. Rezultatele calculului necesarului de finanțare de regăsesc în secțiunea C.3 din cererea de finanțare (Anexa 1.1.).

Pentru proiectele fazate se va aplica non-funding-gapul calculat pentru proiectul anterior, iar pentru restul de finanțare se vor aplica procentele aferente perioadei 2014-2020.

Pentru proiectele cu acoperire națională finanțate în cadrul OS 2.7., cum sunt cele de promovarea a măsurilor de reformă feroviară, valoarea eligibilă a proiectului este determinată prin aplicarea ratei de cofinanțare aferentă regiunilor mai puțin dezvoltate (89,44%), întrucât valoarea aferentă regiunii București-Ilfov nu este eligibilă în cadrul OS 2.7. (finanțare FEDR).

## 1.9 Ajutor de stat

Proiectele de dezvoltare/modernizare a infrastructurii feroviare nu intră sub incidenţa ajutorului de stat deoarece infrastructura care urmează să se realizeze reprezintă infrastructura publică de stat şi care va fi administrată de CNCF CFR SA, în calitate de administrator al infrastructurii de transport feroviar de interes european şi naţional, desemnat conform legislaţiei în vigoare.

Achiziţia materialului rulant din perspectiva stabilirii modului de utilizare acesteia va face obiectivul unei analize dedicate privind serviciile de interes economic general, ca parte a pachetului de reformă.

În conformitate cu Modelul Analitic nr. 9[[1]](#footnote-1) de aplicare a Regulilor privind Ajutorul de Stat în domeniile infrastructurii feroviare, de metrou și transport local, proiectele de dezvoltare / modernizare a infrastructurii de transport feroviar nu intră sub incidenţa ajutorului de stat, deoarece infrastructura care urmează a fi realizată reprezintă infrastructură publică de stat, aceasta fiind administrată de CNCF CFR SA, în calitate de administrator al infrastructurii de transport subteran, desemnat conform legislaţiei în vigoare.

# Capitolul 2. Reguli pentru acordarea finanțării

## 2.1 Eligibilitatea solicitantului

Solicitantul pentru acţiunile finanţabile din OS 1.2 și 2.7, cu excepția celor care vizează achiziția materialului rulant și implementarea pachetului de reformă feroviară, este administratorul infrastructurii de transport feroviar de interes european şi naţional, desemnat conform legislaţiei în vigoare, cu atribuţii în dezvoltarea proiectelor de investiţii, respectiv CNCF „CFR” SA care funcționează sub autoritatea Ministerului Transporturilor.

Solicitanții eligibili pentru acțiunile finanțabile din OS 2.7 care vizează achiziția materialului rulant și implementarea pachetului de reformă feroviară sunt:

* Ministerul Transporturilor, alte categorii de beneficiari relevante;
* Autoritatea responsabilă cu realizarea reformei feroviare (Ministerul Transporturilor/Autoritatea de Reformă Feroviară).

**Solicitanții trebuie să îndeplinească următoarele condiții de natură instituţională, legală şi financiară:**

1. Se încadrează în categoria beneficiarilor eligibili conform POIM:

* *Se probează prin documente care atestă constituirea legală a solcitantului;*

1. Solicitantul nu se încadrează într-una din situaţiile de mai jos:
   * + 1. este în incapacitate de plată/ în stare de insolvenţă, conform Ordonanței de Urgență a Guvernului nr. 46/2013privind criza financiară și insolvența unităților administrative teritoriale, respectiv conform Legi nr.85/2014 privind procedura insolvenței, cu modificările și completările ulterioare, după caz;
       2. este în stare de faliment, lichidare, are afacerile conduse de un administrator judiciar sau activităţile sale comerciale sunt suspendate ori fac obiectul unui aranjament cu creditorii sau este într-o situaţie similară cu cele anterioare, reglementată prin lege, ori face obiectul unei proceduri legale pentru declararea sa în stare de faliment, lichidare, conducerea afacerilor de un administrator judiciar sau activităţile sale comerciale sunt suspendate ori fac obiectul unui aranjament cu creditorii;
       3. nu şi-a îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat, și bugetului local în conformitate cu prevederile legale în vigoare în România;
       4. reprezentantul legal a suferit condamnări definitive din cauza unei conduite profesionale îndreptată împotriva legii, decizie formulată de o autoritate de judecată ce are forţă de res judicata;
       5. a fost subiectul unei judecăţi de tip res judicata pentru fraudă, corupţie, implicarea în organizaţii criminale sau în alte activităţi ilegale, în detrimentul intereselor financiare ale Comunităţii Europene;

* *Se probează prin Declarația de Eligibilitate (Anexa 4)*

1. Reprezentatul legal al solicitantului nu este subiectul unui conflict de interese, astfel cum este definit în legislaţia naţională

* *Se probează prin Declarația privind conflictul de interese (Anexa 4)*

1. Solicitantul demonstrează capacitate de implementare (tehnică și administrativă), prin documentele privind Unitatea de Implementare a Proiectului anexate

* *Probează cu Decizia privind înfiinţarea/extinderea componenței UIP și CV-urile membrilor UIP și fișele de post*

1. Solicitantul demonstrează capacitatea și asigurarea cofinanțării proiectului (pentru categoriile A, B2, C1 și D)

* *Bugetul aprobat al instituției publice care cofinanțează proiectul sau demararea procedurilor de includere în buget*

## 2.2 Eligibilitatea proiectului

### 2.2.1 Reguli de eligibilitate pentru proiectele noi

|  |  |
| --- | --- |
| **A1.1** | **Proiecte noi de modernizare a infrastructurii de transport feroviar amplasate pe reţeaua TEN-T central, inclusiv achiziția de material rulant (OS 1.2)** |
| **A2.1** | **Proiecte noi de modernizare a infrastructurii de transport feroviar ce vizează eficientizarea sectorului feroviar pe magistralele prioritare, conform MPGT (OS 2.7)** |

Pentru a fi eligibile, proiectele promovate în cadrul OS 1.2 și 2.7 de tip A1.1, A2.1 trebuie să îndeplinească următoarele condiții:

1. Proiectul se încadrează în categoriile de acțiuni finanțabile menţionate în POIM și în categoriile de proiecte menționate în Ghidul Solicitantului, corespunzătoare AP 1 și 2, OS 1.2 și 2.7, iar perioada de implementare a proiectului se încadrează în perioada de eligibilitate a cheltuielilor *(între 01.01.2014 şi 31.12.2023)*

* *Se probează prin secțiunea B.3.1. și H din Cererea de finanțare*

1. Dacă valoarea costurilor totale eligibile depășește 75 milioane euro, proiectul se află pe lista proiectelor majore din cadrul POIM. Proiectele a căror valoare a costurilor totale eligibile nu depăşeşte 75 milioane eurose află pe lista actualizată a portofoliului de proiecte prezentată în Comitetul de Monitorizare al POIM

* *Se probează prin secțiunea B.1.1. din Cererea de finanţare și Tabelul 27 din POIM sau lista actualizată a portofoliului de proiecte (actualizată periodic pe site-ul MFE / AM POIM) după caz*

1. Obiectivele proiectului trebuie să fie în concordanță cu acțiunile OS 1.2 și 2.7, cu activitățile eligibile prezentate în Secțiunea 1.3.2. din prezentul ghid

* *Se probează prin secțiunea B.3.1, B.4 din din Cererea de finanţare*

1. Pentru obiectivul specific 2.7, proiectul trebuie să fie localizat în regiunile mai puţin dezvoltate (Vest, Nord-Vest, Nord-Est, Sud-Est, Sud, Sud-Vest, Centru).

* *A se vedea secţiunea Localizare din Cererea de finanţare*

1. Activităţile proiectului nu au fost finanţate în ultimii 5 ani şi nu sunt finanţate în prezent din alte fonduri publice, altele decât ale solicitantului

* *Se probează prin Declarația de eligibilitate a solicitantului/partenerului*

1. Bugetul proiectului respectă indicațiile privind încadrarea în categoriile de cheltuieli

* *Se probează prin secțiunile C și G din din Cererea de finanţare și Anexa 6 a prezentului Ghid*

1. Infrastructura/terenurile pe care se vor construi/extinde/reabilita investițiile sunt puse la dispoziția proiectului. În acest sens, solicitantul va demonstra că deține sau că este în procedura de a obține dreptul de proprietate sau dreptul de administrare a acestora pe o perioadă de cinci ani de la data previzionată pentru efectuarea plății finale în cadrul proiectului.

* *La depunerea cererii de finanțare se probează prin Declarația de eligibilitate a solicitantului potrivit căreia infrastructura/terenurile:*
  + *Sunt disponibile pentru investiții/fac obiectul inițierii unor demersuri pentru obținerea dreptului de proprietate/administrare (proiect de Hotărâre de Guvern de expropiere/administrare);*
  + *Sunt libere de orice sarcini/vor fi libere de orice sarcini la momentul contractării, în sensul că nu sunt afectate de limitări legale, convenționale, judiciare ale dreptului real invocat, incompatibile cu realizarea activităților proiectului;*
  + *Nu fac obiectul unor litigii în curs de soluționare la instanțele judecătorești cu privire la situația juridică (doar când terenul se află deja în proprietate);*
  + *Nu fac obiectul revendicărilor potrivit unor legi speciale în materie sau dreptului comun (doar când terenul se află deja în proprietate).*
* *La semnarea contractului de finanțare (în situația aprobării proiectului pentru finanțare), solicitantul va face dovada deținerii dreptului de proprietate/administrare pentru terenurile supuse investiției:*
  + *Prin oricare dintre actele admise de lege privind dreptul de proprietate/administrare (copie conform cu originalul), valabile cel puțin încă 5 ani la data previzionată a ultimei plăți în cadrul proiectului;*
  + *Prin extras de carte funciară care să probeze că terenurile/infrastructura sunt libere de orice sarcini.*

Cerințe specifice privind terenurile supuse exproprierii:

Pentru terenurile supuse investiției a căror expropriere este necesară în baza prevederilor Legii nr. 255/2010 privind exproprierea pentru cauză de utilitate publică necesară realizării unor obiective de interes național județean și local, solicitantul va proba:

* *La momentul depunerii cererii de finanțare prin Proiectul de Hotărâre de Guvern de declanșare a operațiunilor de expropriere inițiat de Ministerul Transporturilor și conform prevederilor Legii nr. 255/2010.*
* *La semnarea contractului de finanțare, în cazul aprobării proiectului pentru finanțare, solicitantul va proba că deține dreptul de proprietate prin prezentarea Hotărârii de Guvern de aprobare a indicatorilor tehnico – economici, publicată în Monitorul Oficial în corelare cu secțiunea Resurse materiale implicate din cererea de finanțare, în corelare cu secțiunea H2 (Maturitatea Proiectului) din formatul de proiect major.*

1. Activitățile derulate în cadrul proiectului respectă legislaţia naţională/comunitară și regulile în domeniul egalităţii de şanse, dezvoltării durabile, achiziţiilor publice (inclusiv dacă sunt prevăzute activităţi care au fost demarate anterior depunerii proiectului), informării şi publicităţii şi ajutorului de stat

* *Se probează prin Declarația de eligibilitate*
* *Se probează prin secțiunile B.3.1., C.2, H din din Cererea de finanţare*
* *Secțiunea principii orizontale*

1. Proiectul include descrierea clară a legăturii cu alte finanțări sau alte proiecte finanțate din fonduri comunitare sau naționale

* *Se probează prin declarația de eligibilitate*
* *Se probează prin secțiunea G din din Cererea de finanţare și Finanțările anterioare/solicitate*

1. Dacă proiectul conţine investiţii realizate înainte de depunerea cererii de finanţare, acestea au fost verificate din punct de vedere al legislaţiei în vigoare privind achiziţiile publice şi au fost formulate concluzii care permit acceptarea proiectului ca fiind eligibil cu sau fără condiţii.

* *Conform document elaborat de Serviciul de Achiziţii al AMPOIM / OIT, vizând verificarea dosarului de achiziţie publică depus de către solicitant*

### 2.2.2 Reguli privind eligibilitatea proiectelor fazate

|  |  |
| --- | --- |
| **A1.2 și A2.2** | **Proiecte integrate fazate de dezvoltare a infrastructurii de transport feroviar, care asigură continuarea investiţiilor aprobate în perioada 2007-2013 prin POS Transport şi nefinalizate până la finalul anului 2015, aprobate ca proiecte fazate prin decizie a Comisiei Europene (OS 1.2 și 2.7)** |

Selectarea și aprobarea finanțării componentelor fazate din cadrul POS Transport 2007-2013 se face în conformitate cu prevederile Art. 103 din Regulamentul nr. 1303/2013, care prevede următoarele:

1. Proiectul se încadrează în categoriile de acțiuni finanțabile menţionate în POIM și în categoriile de proiecte menționate în Ghidul Solicitantului, corespunzătoare AP 1 și 2, OS 1.2 și 2.7 iar perioada de implementare a proiectului se încadrează în perioada de eligibilitate a cheltuielilor (între 01.01.2014 şi 31.12.2023)

* *Se probează prin secțiunile A.4., B.3., punctele c) şi d) din Formatul de notificare pentru proiectul fazat (Anexa 1.2)*

1. Scopul şi obiectivele proiectului fazat trebuie să fie în concordanță cu acțiunile OS 1.2 și 2.7 și cu activitățile eligibile prezentate în Secțiunea 1.3.2. din prezentul ghid;

* *Se probează cu secțiunea A.3 și B.3 din* *Formatul de notificare pentru proiectul fazat (Anexa 1.2)*

1. Operațiunea constă într-o a doua etapă sau o etapă ulterioară a unui proiect din cadrul perioadei de programare anterioare. Pentru proiectele majore, etapa sau etapele anterioare au fost aprobate de Comisie până la 31 decembrie 2015, cel târziu, în temeiul Regulamentului (CE) nr. 1083/2006; de asemenea, este necesar ca operațiunea să fie inclusă pe lista proiectelor fazate din cadrul POIM

* *Se probează prin Decizia de modificare a deciziei de finanțare inițiale aprobate prin POS Transport 2007-2013 / Contractul de finanțare de aprobare a fazării proiectului sau cererea de fazare a proiectului depusă la COM pentru care a fost primită admisibilitatea, dacă decizia nu a fost încă aprobată de COM. Decizia de modificare a deciziei inițiale de finanțare este obligatorie la etapa de contractare*
* *Se probează prin secțiunile A.4., B.2.1. din Formatul de notificare pentru proiectul fazat (Anexa 1.2.) și Tabelul 27 din POIM (dacă proiectul este major) sau lista actualizată a portofoliului de proiecte (disponibilă lunar pe site-ul MFE / AM POIM)*

1. Proiectul se află în Tabelul 27 din POIM, dacă suma costurilor eligibile totale ale tuturor etapelor proiectului major depășește 75 milioane euro

* *Se probează prin cererea de notificare a proiectului completată conform Anexei 1.2., secțiunea C.3 și Tabelul 27 din POIM*

1. Decizia de modificare a deciziei de finanțare inițiale a proiectul (major), sau cererea de fazare transmisă Comisiei Europene (dacă decizia nu a fost încă emisă), precum și dovada că evaluarea Comisiei Europene a vizat toate etapele planificate

* *Se probează prin decizia de modificare a deciziei de finanțare inițiale a Comisiei Europene a proiectului, corelată cu descrierea proiectului completată conform Anexei 1.2., secțiunile A.3 şi A.4. (descrierea întregului proiect, descrierea fazelor și CCI pentru proiectul aferent POS Transport 2007-2013)*

1. Nu există modificări substanțiale ale informațiilor menționate la articolul 101, primul paragraf al Regulamentului nr. 1303/2013 pentru proiectul major, comparativ cu informațiile furnizate pentru cererea privind proiectul major prezentată în temeiul Regulamentului (CE) nr. 1083/2006, în special în ceea ce privește cheltuielile eligibile totale

* *Se probează prin cererea de notificare a proiectului completată conform Anexei 1.2., secțiunea B.3. (descrierea fazelor și CCI pentru proiectul major aferent POS Transport) şi Declaraţia de eligibilitate*
* *Documentele suport aferente proiectului inițial vor fi transmise în format electronic către AM POIM / OIT (Studiu de fezabilitate, analiza cost-beneficiu, cererea de fazare, analiza instituțională, celelalte documente și avize suport etc.)*

1. Investițiile descrise în proiect corespund cu investițiile descrise în proiectul corespondent finanțat în perioada 2007-2013

* *Se probează prin cererea de fazare depusă în cadrul POS Transport*

1. Etapa I a proiectului major aferentă perioadei de programare anterioare este sau va fi pregătită pentru a fi utilizată în scopul stabilit prin decizia de modificare a deciziei de finanțare inițială a proiectului, până la termenul de prezentare a documentelor de închidere pentru programul sau programele operaționale relevante.

* *Se probează prin cererea de notificare a proiectului completată conform Anexei 1.2., secțiunea A.4. (descrierea fazei implementate în perioada 2007-2013)*

1. Pentru obiectivul specific 2.7, proiectul trebuie să fie localizat în regiunile mai puţin dezvoltate (Vest, Nord-Vest, Nord-Est, Sud-Est, Sud, Sud-Vest, Centru).

* *A se vedea secţiunea Localizare din Cererea de finanţare*

1. Proiectul respectă legislaţia în domeniul egalităţii de şanse și politicii nediscriminatorii, dezvoltării durabile, achiziţiilor publice, informării şi publicităţii, ajutorului de stat (politici europene şi teme orizontale[[2]](#footnote-2))

* *Conform Declarației de eligibilitate a solicitantului și secțiunea principii orizontale*

1. Acțiunile din proiectul pentru care se solicită finanţare din POIM (faza II) nu beneficiază de finanţare din alte fonduri publice, altele decât ale solicitantului

* *Conform Declarației de eligibilitate a solicitantului*
* *Conform secțiunii Finanțări anterioare/solicitate, precum și cererii de fazare*

1. Dacă proiectul conţine investiţii realizate înainte de depunerea cererii de finanţare, acestea au fost verificate din punct al legislaţiei în vigoare privind achiziţiile publice şi au fost formulate concluzii care permit acceptarea proiectului ca fiind eligibil cu sau fără condiţii.

* *Conform document elaborat de Serviciul de Achiziţiin din cadrul AM POIM/OIT, vizând verificarea dosarului de achiziţie publică depus de către solicitant*

**Atenție!**

Pentru a verifica această condiție de eligibilitate, documentele de închidere pentru prima fază a proiectului vor fi solicitate de AM POIM la AM POS TRANSPORT pentru verificarea acestei condiții la data pe care beneficiarul o va propune.

În cazul în care închiderea etapei I a avut loc înainte de semnarea contractului de finanțare pentru etapa II a proiectului 2007-2013, aceste documente vor fi precondiție pentru semnarea contractului.

**Atenție!** Costurile privind pregătirea proiectelor fazate nu sunt eligibile.

### 2.2.3 Reguli privind eligibilitatea proiectelor de sprijin pentru pregătirea aplicației de finanțare

|  |  |
| --- | --- |
| **B1 și B2** | **Sprijin pentru pregătirea portofoliului de proiecte aferent perioadei 2014-2020 și post 2020 (după caz) și măsurile de reformă** |

În vederea obținerii finanțării din POIM, beneficiarii trebuie să depună Cereri de Finanțare, conform modelului din Anexa 1.3.

Pentru a fi eligibile spre finanțare, proiectele de sprijin privind pregătirea proiectelor de investiții trebuie să îndeplinească următoarele condiții:

1. Proiectul se încadrează în categoriile de acțiuni finanțabile menţionate în POIM și în categoriile de proiecte menționate în Ghidul Solicitantului, corespunzătoare AP 1 și 2, OS 1.2 și 2.7, iar perioada de implementare a proiectului se încadrează în perioada de eligibilitate a cheltuielilor (între 01.01.2014 şi 31.12.2023).

* *Se probează prin secțiunile Obiectivele proiectului* *și Activități Previzionate din cererea de finanțare (Anexa 1.3)*

1. Scopul şi obiectivele proiectului trebuie să fie în concordanță cu acțiunile obiectivelor specifice O.S. 1.2 și 2.7 și cu activitățile eligibile prezentate în Secțiunea 2.2.3. din prezentul ghid

* *Se probează prin secțiunea Obiectivele proiectului* *și din Cererea de finanțare (Anexa 1.3)*

1. Pentru obiectivul specifice 2.7, proiectul de sprijin trebuie să pregătească un proiect localizat în regiunile mai puţin dezvoltate (Vest, Nord-Vest, Nord-Est, Sud-Est, Sud, Sud-Vest, Centru).

* *A se vedea secţiunea Localizare din Cererea de finanţare*

1. Activităţile proiectului nu au fost finanţate în ultimii 5 ani şi nu sunt finanţate în prezent din alte fonduri publice, altele decât ale solicitantului

* *Se probează prin Declarația de eligibilitatea a solicitantului și conform secțiunii Finanțări anterioare/solicitate*

1. Bugetul proiectului respectă indicațiile privind încadrarea în categoriile de cheltuieli eligibile

* *Se probează prin secțiunea Buget din Cererea de finanțare*

1. Proiectul respectă legislaţia în domeniul egalităţii de şanse și politicii nediscriminatorii, dezvoltării durabile, achiziţiilor publice, informării şi publicităţii, ajutorului de stat (politici europene şi teme orizontale[[3]](#footnote-3))

* *Conform Declarației de eligibilitate a solicitantului și secțiunea Principii orizontale*

1. Proiectul include descrierea clară a legăturii cu alte finanțări sau alte proiecte finanțate din fonduri comunitare sau naționale

* *Se probează prin Declarația de eligibilitatea a solicitantului/partener și secțiunea Finanțări anterioare*

1. Dacă proiectul conţine investiţii realizate înainte de depunerea cererii de finanţare, acestea au fost verificate din punct al legislaţiei în vigoare privind achiziţiile publice şi au fost formulate concluzii care permit acceptarea proiectului ca fiind eligibil cu sau fără condiţii.

* *Conform document elaborat de Serviciul de Achiziţii al AM POIM/OIT, vizând verificarea dosarului de achiziţie publică depus de către solicitant*

## 2.3 Eligibilitatea cheltuielilor

**Baza legală:**

* Regulamentul (UE, EURATOM) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014 – 2020;
* Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului;
* Regulamentul (UE) nr. 1300/2013 al Parlamentului European și al Consiliului din 17 decembrie 2013 privind Fondul de Coeziune și de abrogare a Regulamentului (CE) nr. 1084/2006;
* Hotărârea nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020;
* Legislatia nationala si europeană în vigoare la data semnării contractului de finanțare;
* Instrucțiunile AM POIM, pentru contractele de finanțare semnate după data (publicării) acestora.

Pentru a fi eligibile în vederea finanţării prin POIM, toate cheltuielile trebuie să fie defalcate în bugetul cererii de finanțare, să respecte prevederile Hotărârii Guvernului nr. 399/2015, să corespundă obiectivelor POIM şi să fie incluse în Cererea de finanţare aprobată.

Pentru a fi rambursată, o cheltuială trebuie să îndeplinească în mod cumulativ următoarele condiţii, conform HG nr. 399/2015:

* 1. să fie angajată de către beneficiar şi plătită de acesta în condiţiile legii între 1 ianuarie 2014 şi 31 decembrie 2023;
  2. să fie însoţită de facturi emise în conformitate cu prevederile legislaţiei naţionale sau a statului în care acestea au fost emise ori de alte documente contabile pe baza cărora se înregistrează obligaţia de plată şi de documente justificative privind efectuarea plăţii şi realitatea cheltuielii efectuate, pe baza cărora cheltuielile să poată fi verificate/controlate/auditate, cu respectarea prevederilor art. 131 alin. (2) şi (4) din Regulamentul (UE) nr. 1303/2013;
  3. să fie în conformitate cu prevederile programului;
  4. să fie în conformitate cu contractul/decizia/ordinul de finanţare, încheiat între autoritatea de management şi beneficiar, cu respectarea art. 65 alin. (11), art. 70, art. 71, art. 125 alin. (1) şi art. 140 din Regulamentul (UE) nr. 1303/2013;
  5. să fie rezonabilă şi necesară realizării operaţiunii;
  6. să respecte prevederile legislaţiei Uniunii Europene şi naţionale aplicabile;
  7. să fie înregistrată în contabilitatea beneficiarului, cu respectarea prevederilor art. 67 din Regulamentul (UE) nr. 1303/2013.

În plus, o cheltuială este eligibilă dacă:

* activitățile proiectului prezent pentru care se rambursează cheltuiala nu au fost finanțate, în ultimii 5 ani înainte de data depunerii cererii de finanțare, din fonduri publice, altele decât fondurile proprii ale beneficiarului.

Cheltuielile identificate de beneficiar vor fi încadrate pe categoriile de cheltuieli din Anexa 5.

Pentru proiectele feroviare, nu sunt eligibile următoarele tipuri de cheltuieli (în conformitate cu prevederile Art. 13, lit. h):

* cheltuieli cu amortizarea;
* cheltuieli cu achiziția imobilelor deja construite;
* cheltuieli cu achiziția de mijloace de transport pentru UIP;
* cheltuieli generale de administrație.

***Prevederi privind TVA***

**Baza legală:**

* HG nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020

Pentru a fi eligibilă, cheltuiala cu taxa pe valoarea adăugată trebuie să fie aferentă unor cheltuieli eligibile efectuate în cadrul proiectelor finanţate din fonduri.

Cheltuiala cu taxa pe valoarea adăugată este eligibilă dacă este nerecuperabilă, potrivit legii, cu respectarea prevederilor art. 69 alin. (3) lit. c) din Regulamentul (UE) nr. 1303/2013.

În cazul proiectelor de infrastructură feroviară, TVA este considerată a fi recuperabilă, deci neeligibilă.

***Implementarea financiară a proiectului***

**Baza legală:**

* **Ordonanţa de urgenţă a guvernului nr. 40/2015 privind gestionarea financiară a fondurilor europene pentru perioada de programare 2014-2020**
* **HG nr. 93/2016 pentru aprobarea Normelor metodologice de aplicare a prevederilor****OUG nr. 40/2015**

Implementarea financiară se face prin mecanismul rambursării cheluielilor efectuate așa cum prevede OUG 40/2015. Obligaţiile beneficiarului şi ale AM POIM referitor la plăţi sunt detaliate în conţinutul contractului de finanţare.

* **Mecanismul rambursării cheltuielilor efectuate**

Implică transmiterea de către beneficiari a unor cereri de rambursare în care sunt solicitate la rambursare cheltuieli care au fost efectate și pentru care sunt atașate dovezi ale efectuării cheltuielilor.

Beneficiarii au obligaţia de a depune la autoritatea de management cereri de rambursare pentru cheltuielile efectuate care nu au fost incluse în cereri de rambursare aferente unor cereri de plată sau a unor cereri de rambursare aferente unor cereri de prefinanțare, în termen de maxim 3 luni de la efectuarea acestora.

În termen de maximum 20 de zile lucrătoare de la data depunerii de către beneficiar la autoritatea de management (direcțiile teritoriale), a cererii de rambursare întocmite conform contractului de finanţare, autoritatea de management autorizează cheltuielile eligibile cuprinse în cererea de rambursare și efectuează plata sumelor autorizate în termen de 3 zile lucrătoare de la momentul de la care autoritatea de management dispune de resurse în conturile sale. După efectuarea plății, autoritatea de management notifică beneficiarilor plata aferentă cheltuielilor autorizate din cererea de rambursare.

Pentru depunerea de către beneficiar a unor documente adiţionale sau clarificări solicitate de autoritatea de management, termenul de 20 de zile lucrătoare poate fi întrerupt fără ca perioadele de întrerupere cumulate să depăşească 10 zile lucrătoare.

În cazul aplicării unor reduceri procentuale de către autorităţile de management în conformitate cu art. 6 alin. (3) din OG nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/ sau a fondurilor publice naţionale aferente acestora, notificarea beneficiarilor privind plata cheltuielilor aferente autorizate se va realiza în termen de maximum 10 zile lucrătoare de la efectuarea plăţii.

În cazul ultimei cereri de rambursare depuse de beneficiar în cadrul proiectului, termenul de 20 de zile lucrătoare poate fi prelungit cu durata necesară efectuării tuturor verificărilor procedurale specifice autorizării plăţii finale, dar nu mai mult de 90 de zile.

Nedepunerea de către beneficiar a documentelor sau clarificărilor solicitate în termenul prevăzut în contractul de finanțare atrage respingerea, parţială sau totală, după caz, a cererii de rambursare.

***Proiecte generatoare de venituri***

Proiectele generatoare de venituri au ca baza legală prevederile art. 61 din Regulamentul General nr. 1303/2013 stabilind prevederile generale privind Fondul European pentru Dezvoltare Regională, Fondul Social European şi Fondul de Coeziune, Fondul European Agricol pentru Dezvoltare Rurală și Fondul European pentru Pescuit și Afaceri Maritime.

Conform prevederilor art. 61 alin. 1 din Regulamentul General nr. 1303/2013 „venituri nete” înseamnă intrările de numerar plătite direct de utilizatori pentru bunurile sau serviciile din cadrul operațiunii, cum ar fi taxele suportate direct de utilizatori pentru utilizarea infrastructurii, vânzarea sau închirierea de terenuri sau clădiri ori plățile pentru servicii, minus eventualele costuri de funcționare și de înlocuire a echipamentelor cu durată scurtă de viață, suportate pe parcursul perioadei corespunzătoare.

Cheltuielile eligibile ale operațiunii care urmează a fi cofinanțată din resursele fondurilor ESI se reduc în prealabil în funcție de potențialul operațiunii de a genera venituri nete pe parcursul unei perioade de referință specifice care acoperă atât implementarea operațiunii, cât și perioada ulterioară finalizării acesteia.

Principiul proiectelor generatoare de venituri se aplică doar proiectelor de peste 1.000.000 euro.

Metoda de calculare a venitului net actualizat al operaţiunilor generatoare de venituri nete se va face potrivit articolului 15 din Regulamentul Delegat (UE) Nr. 480/2014 al Comisiei din 3 martie 2014 de completare a Regulamentului (UE) nr. 1303/2013 al Parlamentului European și al Consiliului de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime.

În scopul aplicării metodei menționate la articolul 61 din Regulamentul (UE) nr. 1303/2013, venitul net actualizat al operațiunii se calculează prin deducerea costurilor actualizate din veniturile actualizate și, dacă este cazul, prin adăugarea valorii reziduale a investiției.

Venitul net actualizat al unei operațiuni se calculează pe o perioadă de referință specifică aplicabilă sectorului operațiunii respective. Perioada de referință include perioada de implementare a operațiunii.

Veniturile și costurile se determină prin aplicarea metodei incrementale bazate pe o comparație între veniturile și costurile din scenariul cu noua investiție și veniturile și costurile din scenariul fără noua investiție. În cazul în care o operațiune constă într-un activ nou, veniturile și costurile sunt cele ale noii investiții.

În cazul în care taxa pe valoarea adăugată nu este un cost eligibil în conformitate cu articolul 69 alineatul (3) litera (c) din Regulamentul (UE) nr. 1303/2013, calculul venitului net actualizat se bazează pe cifre care exclud taxa pe valoarea adăugată.

***Mecanismul cererii de plată şi prefinanţarea nu se aplică, întrucât solicitantul se încadrează în categoria solicitanţilor eligibili reglementaţi prin art. 6, alin (2) din OUG 40/2015.***

# Capitolul 3. Completarea cererii de finanțare

Pentru a propune un proiect de investiții în vederea finanţării, solicitantul trebuie să completeze o **Cerere de finanţare**. Elaborarea Cererii de Finanțare se va face conform modelului din **Anexele 1.1 A/B**. Aceasta se va transmite prin sistemul informatic MySMIS 2014, împreună cu toate anexele solicitate. În cazul în care MySMIS 2014 nu este disponibil, se vor urma indicațiile ce vor fi postate pe site-ul www.fonduri-ue.ro.

Proiectele din cadrul OS 1.2, 2.7 se supun procedurii de pregătire a portofoliului, cu sprijinul AM POIM / OIT și asistenței JASPERS, după caz. Pentru etapa de pregătire a portofoliului de proiecte, proiectul se va depune la AM POIM/OIT în format electronic, pe CD.

Pentru proiectele majore, solicitantul va întocmi Cererea de finanţare şi toate anexele acesteia, conform **Anexei 1.1 A**, ca regulă, în limba engleză, aceasta urmând a fi tradusă ulterior în limba română pentru transmiterea oficială către AM.

Pentru proiectele de sprijin de pregătire proiecte, Cererea de finanţare (**Anexa 1.3.**) şi toate anexele acesteia vor fi întocmite ca regulă în limba română.

Încărcarea cererii în MySMIS, respectiv transmiterea oficială a proiectului spre analiză și aprobare, se va face în limba română.

Proiectele preidentificate (majore și non-majore) din cadrul OS 1.1, 2.7 vor fi sprijinite de către AM POIM/OIT împreună cu asistența JASPERS în procesul de pregătire, până când ating pragul de maturitate minim acceptabil pentru a fi promovate spre finanţare. Procesul de pregătire este un proces iterativ, care se finalizează prin acordul factorilor implicați (notă de aprobare din partea Serviciului de Programare și Pregătire Proiecte din cadrul AM POIM/OIT) asupra gradului de maturitate a proiectului. În cazul în care beneficiarii nu răspund la timp solicitărilor de clarificare transmise de AM POIM/OIT, AM POIM/OIT își rezervă dreptul de a diminua finanțarea solicitată sau chiar să elimine proiectul din lista propusă spre finanțare.

Pentru proiectele fazate se va completa cererea de notificare pentru proiectele fazate (**Anexa 1.2**).

Completarea Cererii de finanţare în mod clar şi coerent va facilita procesul de evaluare. În acest scop, este necesar ca solicitantul să furnizeze informaţiile într-o manieră concisă și completă, să prezinte date relevante pentru înţelegerea proiectului, acţiunile concrete propuse în proiect, indicând clar legătura cu obiectivele şi scopul proiectului, să cuantifice pe cât posibil rezultatele, beneficiile şi costurile proiectului, să prezinte un calendar realist de implementare etc.

Anexele care sunt incomplete, ilizibile sau care nu sunt semnate şi datate vor duce la respingerea proiectului, acesta trebuind redepus.

## 3.1. Înregistrarea solicitantului în sistem

Înainte de demararea completării conținutului cererii de finanțare, solicitanții au obligația înregistrării în sistem, conform indicațiilor furnizate pe site-ul [www.fonduri-ue.ro](http://www.fonduri-ue.ro).

Odată cu înregistrarea solicitantului, este necesară completarea tuturor câmpurilor, întrucât informațiile din această secțiune sunt esențiale pentru evaluarea eligibilității solicitantului sau pentru evaluarea tehnico-economică.

Astfel, la secțiunea solicitant se vor regăsi următoarele informații:

* Date de identificare (denumire, tip – se va selecta dintr-un nomenclator, caracterul de IMM, cod fiscal, cod CAEN principal – dacă o entitate nu are cod CAEN, îl va selecta pe cel mai apropiat de domeniul de activitate, nr. de înegistrare și registrul unde este înregistrată entitatea, data înființării, înregistrare în scop de TVA, entitate de drept publica sau nu)
* Reprezentant legal (funcție, nume, prenume, data nașterii, CNP, date de contact)
* Sediul social
* Date financiare:
  + conturi bancare
  + exerciții financiare (moneda, dată începere, dată de încheiere, număr mediu de salariați, cifră de afaceri, active totale, venituri totale, capital social subscris, capital social propriu, profit net, profit în exploatare)

*Notă: completarea acestor informații este necesară pentru a stabili eligibilitate solicitantului; este necesară citirea cu atenție a ghidului solicitantului pentru cerințele legate de exercițiile financiare (pentru anumite apeluri este suficientă completarea informației pentru un singur exercițiu financiar, pentru altele sunt necesare trei exerciții financiare)*

* Finanțări:
  + Asistență acordată anterior, unde se completează cu informații privind proiectele derulate anterior de către solicitant, încheiate sau aflate în derulare
  + Asistență solicitată, unde se completează cu informații privind proiectele depuse pentru obținerea de finanțare pe alte programe

*Notă: informațiile nu trebuie să se limiteze la programele / proiectele finanțate din fonduri europene structurale și de investiții, ci la toate tipurile de finanțări*

* Descrierea grupului (N/A pentru O.S. 1.2 și 2.7).

*Notă: această informație este necesară pentru a verifica întreprinderile legate și caracterul acestora în funcție de acționariat (a se vedea ghidul ”Noua definiţie a IMM-urilor - Ghidul utilizatorului şi model de declaraţie”). Chiar dacă în cadrul unui anumit obiectiv specific informația nu este relevantă, este posibil ca solicitantul să solicite finanțări pe alte domenii / programe operaționale unde această informație este esențială pentru stabilirea eligibilității*

## 3.2. Completarea cererii de finanțare pentru proiecte de investiții noi

### 3.2.1 Studiu de fezabilitate

Studiul de fezabilitate constă în studii tehnice, financiare şi instituţionale, reprezentând un concept preliminar necesar pregătirii cererii de finanţare pentru proiectul de investiții. Acesta trebuie întocmit potrivit cerinţelor directivelor şi legislaţiei românești în domeniu (în special *Hotărârea Guvernului nr. 28/2008 privind aprobarea conţinutului-cadru al documentaţiei tehnico-economice aferente investiţiilor publice, precum şi a structurii şi metodologiei de elaborare a devizului general pentru obiective de investiţii şi lucrări de intervenţii, cu modificările şi completările ulterioare*), corelat cu cerinţele Aplicației de finanțare din Regulamentul nr. 207/2015.

Studiul de fezabilitate va include analiza opţiunilor integrate de finanţare, prin includerea, pe lângă construcţia/modernizarea tronsonului vizat, elementele necesare ce impun asigurarea unui serviciu de calitate şi în parametrii adecvaţi de siguranţă (sistemele telematice ITS, perdele forestiere, panouri de protecţie împotriva zgomotului şi alte măsuri de siguranţă, infrastructura verde prevăzută prin acordul de mediu – adaptate după caz şi tipul de infrastructură).

Infrastructura propusă prin studiul de fezabilitate răspunde condițiilor de calitate și paametrilor prevăzuți la Art. 39 din Regulamentul (UE) nr. 1315/2013 al Parlamentului European și al Consiliului privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE.

Analiza opţiunilor va demonstra includerea considerentelor de mediu, precum şi opţiunile de promovare a infrastructurii verzi, în deplin acord cu ecosistemele naturale (de exemplu, utilizarea noilor tehnologii pentru pasaje și poduri), ca parte a unor proiecte mari de transport, reducând astfel eventualele efecte negative asupra mediului.

**Integrarea aspectelor privind schimbările climatice și reziliența la dezastre în selectarea opțiunilor.** În etapa de elaborare a studiului de fezabilitate și a analizei opțiunilor se vor lua în considerare și aspectele privind adaptarea la schimbările climatice și atenuarea efectelor acestora și rezistența în fața dezastrelor. ***Ca urmare acest impact se va reflecta în acordul/avizul de mediu și autorizațiile de construcție.***

Etapele ce trebuie parcurse sunt:

1. *Analiza de senzitivitate*

Această analiză a proiectului se va realiza la diverse riscuri generate de schimbările climatice (temperatura anuală/sezonieră/lunară; valorile extreme ale temperaturilor – frecvență și magnitudine, media anuală/sezonieră/lunară a căderilor de ploaie – frecvență și magnitudine, viteza medie și maximă a vântului, umiditatea radiația solară), precum și la riscurile secundare (nivelul mării, temperatura apei/mării, disponibilitatea apei, frecvența furtunilor, inundații, furtunile de nisip, eroziunea costieră și eroziunea solului / alunecările de teren / avalanșe, salinitatea solului, calitatea aerului, incendiile de păduri, efectul încălzirii urbane, majorarea perioadei anotimpurilor).

Analiza de senzitivitate, care poate fi ridicată, medie sau inexistentă și trebuie realizată din următoarele patru perspective:

* Senzitivitatea activelor
* Senzitivitatea intrărilor (apă, energie, altele)
* Senzitivitatea ieșirilor (produselor, pieței, cererii consumatorilor)
* Senzitivitatea conexiunilor de transport

Dacă analiza de senzitivitate indică un nivel ridicat sau mediu asupra unei dintre cele patru perspective, se trece la evaluarea expunerii la riscurile respective și la analiza finală de vulnerabilitate.

1. *Evaluarea expunerii la diverse riscuri*

Aceasta se realizează atât pe baza datelor spațiale disponibile privind situația actuală și datele istorice privind riscurile pentru care a fost stabilită necesitatea acestei evaluări, ca de ex.: hărți privind riscul la inundații, hărțile privind temperaturile extreme sau valurile de căldură, hărțile privind riscul la furtuni etc., cât și pe modele de proiecție a evoluției viitoare pentru riscurile analizate pe durata de viață a proiectului (30 – 50 de ani). Pentru modelele utilizate se vor prezenta și incertitudinile privind modelarea (modelele de temperatură, precipitații, emisii, hidrologice etc.). Este important ca în etapele de prefezabilitate, alegerea locației proiectului și fezabilitatea să fie luate în considerare aceleași modele pentru a asigura consecvența în abordare.

1. *Analiza de vulnerabilitate*

Aceasta se realizează prin combinarea gradului de senzitivitate (S) cu gradul de expunere (E), în cadrul unei matrice pentru fiecare risc, care stabilește nivelul de vulnerabilitate (nu există, mediu sau mare)

**V=S\*E**

1. *Evaluarea riscurilor*

Aceasta se va realiza pentru riscurile identificate în primele trei etape pentru care proiectul are un nivel ridicat sau mediu de vulnerabilitate. Evaluarea riscurilor permite aprofundarea relației „cauze-efecte” între riscuri și componentele proiectului (tehnice, sociale, ecologice, financiare etc.). Analiza de risc de înalt nivel implică o analiza calitativă a riscurilor (bazată pe judecata experților pentru identificarea hazardelor, consecințelor și riscurilor cheie asociate) și analiza detaliată a riscurilor, respectiv o analiză cantitativă, bazată pe modelare.

1. *Identificarea opțiunilor de adaptare*

În cadrul acestei etape sunt identificate măsurile de adaptare necesare pentru a diminua vulnerabilitatea proiectului la riscurile identificate și evaluate în etapele anterioare. Măsurile de adaptare se identifică cu sprijinul unor seminarii corelate cu exemple de bune practică în domeniu, iar odată măsurile identificate, se realizează o listă scurtă a acestora pe baza unei analiza calitative și sunt selectate acele măsuri care sunt viabile din punct de vedere ecologic, social, tehnic și legal. Acestea sunt evaluate și din punct de vedere al momentului când pot fi implementate și sunt raportate și la obiectivele proiectului.

1. *Evaluarea opțiunilor de adaptare*

În această etapă, măsurile de adaptare sunt introduse în evaluare la nivelul analizei cost-beneficiu.

1. *Integrarea acțiunilor de adaptare în proiect*

Pe baza evaluării opțiunilor de adaptare, se vor lua deciziile de modificare a proiectului tehnic și introducerea acestora în procedurile de achiziție publică și se va stabili un plan și responsabili pentru monitorizarea implementării măsurilor.

Metodologia detaliată este prezentată în documentul Comisiei Europene ”Guidelines for Project Managers: Making vulnerable investments climate resilient”, disponibilă la <http://ec.europa.eu/clima/policies/adaptation/what/docs/non_paper_guidelines_project_managers_en.pdf>

Pentru aprobarea Studiului de Fezabilitate sunt necesare următoarele documente:

* Prioritizarea MPGT aferentă orizontului de timp 2014-2020;
* Avizul favorabil al Comitetului Tehnico – Economic al solicitantului;
* Proiectul de Hotărâre a Guvernului de aprobare a indicatorilor tehnico – economici însușit de inițiator.

### 3.2.2 Analiza Cost Beneficiu

Analiza Cost Beneficiu (ACB) trebuie să fie elaborată în conformitate cu prevederile Regulamentului UE 2015/207 de stabilire a normelor detaliate de punere în aplicare a Regulamentului (UE) nr. 1303/2013 al Parlamentului European și al Consiliului în ceea ce privește modelele pentru raportul de progres, transmiterea informațiilor privind un proiect major, planul de acțiune comun, rapoartele de implementare pentru obiectivul privind investițiile pentru creștere economică și locuri de muncă, declarația de gestiune, strategia de audit, opinia de audit și raportul anual de control *și în ceea ce privește metodologia de realizare a analizei cost-beneficiu.*

Solicitanții vor consulta Ghidul general privind Analiza Cost Beneficiu al Comisiei Europene (“Guide to Cost-benefit Analysis of Investment Projects - Economic appraisal tool for Cohesion Policy 2014-2020”) (http://ec.europa.eu/regional\_policy/sources/docgener/studies/pdf/cba\_guide.pdf) și vor asigura corelarea cu principiile ACB utilizate în prioritizarea proiectelor prin MPGT.

Componentele Analizei Cost-Beneficiu sunt:

1. Analiza financiară;
2. Analiza economică;
3. Evaluarea riscului și analiza de senzitivitate.

### 3.2.3 Analiza Instituțională

Scopul elaborării analizei instituţionale este de a asigura existenţa unui cadru instituţional solid pentru o implementare adecvată a proiectelor şi o bună exploatare a infrastructurii realizate din fonduri nerambursabile.

Analiza Instituţionalătrebuie să furnizeze date privind:

* Analiza situaţiei instituționale actuale;
* Analiza Planului de acţiune existent pentru dezvoltarea instituţională; analiza schimbărilor necesare pentru a asigura cerinţele minime din punct de vedere al conducerii instituţiei şi viabilităţii financiare;
* Analiza problemelor nerezolvate, care ar putea împiedica pregătirea, evaluarea şi aprobarea cererilor de proiecte finanţate din fonduri UE;
* Identificarea necesităţii de reformare viitoare, de dezvoltare a capacităţii, propunerea conceptelor de administrare viitoare a sistemului (organizare, necesar de forţă de muncă, de echipamente, de exploatare şi întreţinere etc.).

### 3.2.4 Evaluarea Impactului asupra Mediului (EIM)

Evaluarea Impactului asupra Mediului trebuie să fie în conformitate cu prevederile legislației din domeniu. Autoritățile competente pentru protecţia mediului (ACPM) stabilesc dacă proiectele sunt incluse în Anexa I sau Anexa II a Directivei privind EIM. Acestea determină şi necesitatea demarării procedurii de evaluare adecvată, modul de consultare a publicului sau modul în care *Raportul privind impactul asupra mediului* şi rezultatele consultării publicului vor fi luate în considerare în emiterea deciziei de mediu de către autorităţile responsabile.

ACPM va asigura totodată consultarea publicului interesat pe parcursul dezbaterii publice.

Anexele referitoare la EIM sunt următoarele:

1. *pentru Cererea de finanţare*

* Calendarul privind derularea procedurii EIM elaborat de către autoritatea competentă pentru protecţia mediului;
* Rezumatul fără caracter tehnic (dacă procedura EIM se finalizează cu Acord de Mediu);
* Raportul EIA;
* Actul de reglementare emis de către autoritatea competentă pentru protecţia mediului (Decizie de încadrare/Acord de mediu)/Aviz Natura 2000 (unde va fi cazul)/Aviz de gospodărirea apelor (va fi emis la nivel de studiu de fezabilitate);
* Declaraţia pentru siturile Natura 2000/Studiu de evaluare adecvată (după caz);

1. *pentru Volumul EIM*

* Copii ale documentelor menționate în calendarul aferent procedurii EIM (inclusiv toate anunțurile), cum ar fi:
* Notificarea privind solicitarea Acordului de Mediu;
* Anunţurile privind solicitarea Acordului de Mediu;
* Decizia evaluării iniţiale;
* Decizia Etapei de încadrare;
* Anunturile privind Decizia de încadrare a proiectului (după caz);
* Transmiterea “îndrumarului” privind definirea domeniului evaluării, după caz;
* Anunţurile publice privind dezbaterea publică, după caz;
* Lista cu observaţiile publicului şi soluţionarea problemelor semnalate (anexa nr. 15 din O.M. 135/2010), după caz;
* Anunţurile publice privind decizia de emitere a Acordului de Mediu, după caz;
* Acordul de Mediu, după caz.
* Certificatul de urbanism.

Elaborarea Raportului privind Impactul asupra Mediului se va face prin respectarea ghidurilor existente la nivelul autorităţilor responsabile cu protecţia mediului pentru proiectele de construcție căi ferate: <http://apmgl.anpm.ro/-/ghiduri-jaspers>.

*Raportul privind Impactul asupra Mediului* va lua în considerare indicatorii de mediu propuşi prin Raportul de Mediu elaborat la nivelul POIM şi incluşi în declaraţia de mediu a POIM, în vederea monitorizării anuale a acestora.

### 3.2.5 Declarația Autorității Competente responsabile cu Gestionarea Apelor (pentru proiecte majore)

Această declarație este completată de autoritatea responsabilă cu gestionarea apelor și anume Administrația Națională Apele Române (ANAR) pentru proiectul propus spre finanțare prin POIM, în urma analizării investițiilor propuse, la nivel de studiu de fezabilitate, conform apendicelui 2, anexa II din Regulamentul nr. 207/2013.

Declaraţia certifică faptul că investiţiile din cadrul proiectelor propuse spre finanţare în sectorul de apă/apă uzată nu deteriorează starea corpurilor de apă şi nu împiedică atingerea unei stări bune a acestora. Concluziile prezentate în declarație trebuie fundamentate de către autoritatea emitentă pe baza informațiilor puse la dispoziție de către solicitant, în studiul de fezabilitate.

### 3.2.6 Alte anexe la cererea de finanțare

* **Declarație de angajament**
* **Declarație de eligibilitate**
* **Declarație privind conflictul de interese**
* **Declarație privind TVA**
* **Pentru asigurarea cofinanţării proiectului**
* Bugetul aprobat al instituției publice care cofinanțează proiectul sau demararea procedurilor de includere în buget
* **Pentru asigurarea terenurilor aferente investiţiilor**
* Declarație pe proprie răspundere din partea solicitantului privind faptul că disponibilitatea terenurilor pe care se vor construi/extinde/reabilita noile investiţii terenurile:
  + Sunt disponibile pentru investiții/fac obiectul inițierii unor demersuri pentru obținerea dreptului de prorietate/administrare (proiect de Hotărâre de Guvern de expropiere/administrare);
  + Sunt libere de orice sarcini/vor fi libere de orice sarcini la momentul contractării, în sensul că nu sunt afectate de limitări legale, convenționale, judiciare ale dreptului real invocat, incompatibile cu realizarea activităților proiectului;
  + Nu fac obiectul unor litigii în curs de soluționare la instanțele judecătorești cu privire la situația juridică (doar când terenul se află deja în proprietate);
  + Nu fac obiectul revendicărilor potrivit unor legi speciale în materie sau dreptului comun (doar când terenul se află deja în proprietate).
* Proiectul de Hotărâre de Guvern de declanșare a operațiunilor de expropriere inițiat de Ministerul Transporturilor și conform prevederilor nr. Legii 255/2010, pentru terenurile supuse exproprierii
* **Pentru constituirea şi funcţionarea UIP**
* Decizia privind înfiinţarea/extinderea componenței UIP
* **Planul de informare și publicitate**
* **Alte documente explicative necesare pentru susținerea anumitor elemente din proiect (identificate de solicitant sau de AM)**

|  |
| --- |
| **Atenție!**  Se recomandă ca toate avizele/acordurile emise pentru proiectul de investiții să menționeze numele exact al proiectului.  În cazul în care numele utilizat în avize/acorduri diferă, solicitantul va prezenta o declarație pe proprie răspundere care va confirma faptul că aceste avize/acorduri fac referire la proiect. |

## 3.3. Completarea cererii de notificare pentru proiectele fazate

În cazul proiectelor fazate, beneficiarii trebuie să depună următoarele documente:

* Declarația de angajament revizuită / actualizată
* Cererea de notificare a proiectului fazat completat conform modelului din Anexa 1.2. la Ghidul Solicitantului
* Decizia de modificare a deciziei de finanțare inițiale aprobate prin POS Transport 2007-2013, dacă există sau notificarea de admisibilitate de la COM;
* Documentele privind disponibilitatea terenurilor (versiunile inițiale aferente aplicației POS Transport 2007-2013) şi dovada prinderii în bugetul Ministerului Transporturilor a fondurilor necesare pentru implementarea proiectului;
* Anexele la cererea de finanțare inițială se vor transmite în format electronic la AM POIM/OIT:
  + Studiul de fezabilitate;
  + Analiza cost-beneficiu;
  + Analiza instituțională;
  + Analiza impactului asupra mediului, acordul de mediu, avizul Natura 2000, aviz de gospodărirea apelor, autorizațiile de construcție;
  + Contractele de achiziție publică încheiate înainte de depunerea cererii de notificare a proiectului fazat și pentru care nu au fost solicitate cereri de plată din cadrul POS Transport;
  + Orice alte documente solicitate la aplicația de finanțare inițială.

În cazul în care există modificări esențiale față de proiectul aprobat inițial prin POS Transport și care au impact asupra capitolelor din cererea de finanțare, beneficiarii vor completa o cerere de finanțare conform modelului din Anexa 1.1.A/B, iar documentele suport vor fi actualizate conform regulilor de finanțare specifice perioadei 2014-2020.

## 3.4. Completarea cererii de finanțare pentru sprijin în vederea pregătirii proiectelor de investiții și pachetul de reformă

În ceea ce privește activitatea de pregătire a Cererii de Finanţare, se impune următoarea consideraţie:

* este necesară corelarea acesteia cu alte proiecte, mai ales cu Asistenţele Tehnice de Management de Proiect şi/sau Supervizare de Lucrări, finanţate prin POS Transport 2007-2013 sau cu alte proiecte finanţate din fonduri locale ori ale beneficiarilor;

Beneficiarii vor face dovada existenţei unei capacităţi instituţionale adecvate dovedite prin alocarea de personal suficient şi prin înfiinţarea unei Unităţi de Implementare a Proiectului (sau după caz, prin consolidarea UIP existente).

Procesul de evaluare a cererilor de finanțare de sprijin privind pregătirea proiectelor de investiții va urma metodologia prezentată în capitolul 4, cu respectarea specificității acestor proiecte.

În cadrul proiectelor de sprijin pentru pregătirea cererilor de finanțare vor fi prevăzute, fără a fi în niciun fel limitative, următoarele livrabile:

* Rezumat al studiilor de fezabilitate anterioare, după caz;
* Un document integrator în care sunt reunite coerent concluziile și cele mai semnificative date din fiecare componentă a documentației tehnico – economice, din care să reiasă coerența metodologică a abordărilor;
* Analiza opţiunilor (Identificarea unor opțiuni de investiții eficiente, fezabile: pentru fiecare dintre aceste opțiuni va fi prezentată o gamă comprehensivă de costuri, inclusiv costurile măsurilor de reducere/compensare a impactului asupra mediului; Definirea opțiunii fără proiect; Determinarea perioadei de referință a proiectului; Pregătirea input-urilor macro-economice), inclusiv prognozele şi modelul de trafic;
* Analiza Cost-Beneficiu (Analiza financiară: costurile pentru scenariul fără proiect și opțiuni; input-urile de cheltuieli de capital pentru opțiunile de investiție; estimarea cheltuielilor de operare și mentenanță; estimarea veniturilor, după caz; valoarea reziduală; costurile de operare; costul timp pentru utilizatorul de infrastructură; costul accidentelor; costurile poluării aerului; costurile pentru adaptarea la schimbările climatice; costurile de zgomot; costurile măsurilor de reducere/compensare a impactului asupra mediului; costurile operării și mentenanței infrastructurii; ipotezele și parametrii analizei economice; calcularea beneficiilor economice nete ale proiectului; calcularea indicatorilor de performanță socio-economică a proiectului și interpretarea rezultatelor; ipotezele și parametrii analizei financiare; determinarea fluxurilor financiare; determinarea contribuției Uniunii; profitabilitatea financiară a proiectului; sustenabilitatea financiară și funcțională a proiectului; Analiza de senzitivitate; Analiza de risc)
* Locurile de muncă create în implementarea proiectului;
* Locurile de muncă create prin operarea infrastructurii rezultate;
* Analiza instiuțională;
* Avize și acorduri;
* Proiect al cererii de finanțare;
* Documentaţie/documentaţii de atribuire pentru contractele de servicii, lucrări şi furnizare, inclusiv sprijin în contractare-licitare.

**Atenţie!**

În cazul în care anumite livrabile nu sunt acoperite de proiectul de sprijin sau de contractul de servicii, cererea de finanţare va specifica modul în care vor fi asigurate respectivele documente.

Cererea de finanţare pentru serviciile de elaborare/revizuire a documentației tehnico – economice va fi acceptată la finanțare doar după formularea opiniei JASPERS asupra termenilor de referință ce însoţesc cererea de finanţare.

Proiectele de sprijin al pregătirii proiectelor de investiții cuprinse în Lista proiectelor eligibile POIM – versiunea cu activarea clauzei de reformă și buget de stat vor fi demarate ulterior demarării pregătirii proiectelor de sprijin care vizează pregătirea proiectelor de investiții cuprinse în Lista proiectelor eligibile POIM – versiunea fără activarea clauzei de reformă.

## 3.5. Obiectivele proiectului

Obiectivul general al proiectului va fi stabilit în directă corelare cu OS 1.2 și 2.7. și cu acțiunile selectate spre finanțare, conform secțiunii 2.1., în conformitate cu indicațiile din Anexele 1.

Obiectivul va face referire la creșterea mobilității pe rețeaua feroviară TEN-T sau la eficientizarea, comercializarea și competitivizarea transportului feroviar, după caz. Totodată, va fi descris modul în care proiectul contribuie la indicatorii de rezultat ai programului (secțiunile corespondente pentru B.4.1. și B 4.2. din Cererea de finanţare sau fazat și secțiunea Obiective proiect din proiectele de sprijin de pregătire proiecte).

Toate obiectivele specifice, acolo unde sunt identificate, vor fi cuantificate în indicatori. Modul de stabilire a indicatorilor este prezentat în secțiunea 1.6.

## 3.6. Context și justificare

Toate proiectele vor prezenta (secțiunile corespondente B 3.1. și B 4.3. din format proiecte majore) modul în care este asigurată contribuția la îndeplinirea cerințelor prevăzute în:

* Regulamentul (UE) nr. 1315/2013 al Parlamentului European și al Consiliului privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE.
* Master Planul General de Transport al României.

## 3.7. Sustenabilitate

În cadrul acestei secțiuni (secțiuni corespondente din format proiect majore A 5.1. și B 4.4.) vor fi prezentate informații privind:

* modul în care va fi gestionată infrastructura după încheierea proiectului;
* măsurile planificate/luate de către beneficiar pentru a asigura utilizarea optimă a infrastructurii în faza de exploatare.

## 3.8. Relevanță

În cadrul acestei secțiuni se vor completa informații legate de relevanța proiectului în raport cu următoarele aspecte:

* + Contribuția la SUERD și identificarea ariei prioritare din SUERD la care contribuie
  + Master Planul General de Transport
  + Planul Național de Eficiență Energetică

La secţiunea relevanţă, pentru strategiile selectate se va face o scurtă descriere a modului în care proiectul propus contribuie sau este relevant pentru strategiile selectate.

Conform POIM, toate proiectele promovate în cadrul O.S. 1.2 și 2.7 contribuie integral la Pilonul 1 al SUERD care vizează asigurarea conectivităţii între ţările din Regiunea Dunării, atât prin dezvoltarea transportului naval, dar şi a celorlalte tipuri de transport.

## 3.9 Complementaritate

Informațiile care vor fi evaluate în capitolul complementaritate permit Autorității de Management atât evaluarea capacității solicitantului de a implementa proiecte, cât și evitarea unui posibil caz de dublă finanțare.

Pentru această secțiune, solicitantul nu va completa informații suplimentare. Acestea vor fi preluate din sistem, așa cum au fost introduse de către acesta la momentul înregistrării, în secțiunile privind Finanțările anterioare / Finanțările solicitate.

## 3.10 Aplicarea principiilor orizontale

**Respectarea cadrului legal este obligatorie pentru orice solicitant sau beneficiar de finanțare din fondurile UE.** **Cerințele minime privind integrarea principiilor orizontale în cadrul proiectelor se referă la facilitarea tuturor condițiilor care să conducă la respectarea legislației în domeniu.**

În cadrul proiectului se va face o descriere a *modului în care proiectul respectă legislaţia (acte normative, politici publice) în domeniul* ***egalităţii de şanse şi dezvoltării durabile.*** *În acest sens se vor urmări recomandările cuprinse în Ghidul privind integrarea principiilor orizontale în cadrul proiectelor finanţate din Fondurile Europene Structurale şi de Investiţii 2014-2020, publicat pe site-ul Ministerului Fondurilor Europene.*

***Şanse egale***

Egalitatea de şanse și de tratament are la bază participarea deplină și efectivă a fiecărei persoane la viaţa economică şi socială, fără deosebire pe criterii de sex, origine rasială sau etnică, religie sau convingeri, dizabilităţi, vârstă sau orientare sexuală.

Pentru a promova egalitatea de gen, nediscriminarea, precum și asigurarea accesibilității, principiul egalității de șanse și de tratament trebuie încorporat ca parte integrantă a diverselor stadii din ciclul de viață al unui proiect: definire și planificare, implementare, monitorizare și evaluare.

Proiectul trebuie să descrie acțiunile specifice de promovare a egalității de șanse și prevenire a discriminării de gen, pe criterii de origine rasială sau etnică, religie sau credință, dizabilitate, vârstă sau orientare sexuală luând în considerare nevoile diferitelor grupuri-țintă expuse riscului acestor tipuri de discriminare și, mai ales, cerințele pentru asigurarea accesibilității pentru persoanele cu dizabilităţi.

Secțiunea aferentă din cererea de finanțare va detalia modul în care legislația aplicabilă va fi respectată în selecția membrilor UIP implicați în implementarea proiectului. De asemenea se va detalia modul în care legislația privind asigurarea accesului persoanelor cu dizabilități se aplică și va fi respectată în realizarea infrastructurii.

***Dezvoltarea durabilă***

Proiectul va promova dezvoltarea durabilă, în primul rând, prin finanțare unor activităţi orientate direct spre susținerea acesteia, urmărind în principal protecția mediului, utilizarea eficientă a resurselor, atenuarea și adaptarea la schimbările climatice, biodiversitatea, rezistența în fața dezastrelor, prevenirea și gestionarea riscurilor, ca de exemplu:

* Implementarea unor soluții tehnice eficiente din punct de vedere energetic;
* Utilizarea de materiale prietenoase cu mediul (ecologice sau reciclate) și de soluții inovative în construcţii şi în construcția de infrastructură, indiferent de tipul acesteia;
* Reutilizarea deșeurilor provenite de pe urma construcției infrastructurii;
* Construirea de infrastructură verde.

Pentru proiectele de investiții, se vor identifica acele acte normative identificate în *Ghidul privind integrarea principiilor orizontale în cadrul proiectelor finanțate din Fondurile Europene Structurale şi de Investiţii 2014-2020 –* aplicabile proiectului.

## 3.11 Managementul de proiect

La nivelul tuturor proiectelor se va nominaliza un responsabil de proiect, care are rolul de manager de proiect, această persoană putând fi și persoana de contact care asigură schimbul permanent de informații cu Autoritatea de Management.

În vederea implementării proiectelor, beneficiarul trebuie să facă dovada existenței unității de implementare a proiectului (UIP).

**Managementul de proiect** poate fi realizat cu personal propriu sau mixt (personal propriu și externalizare). Personalul propriu al solicitantului implicat în managementul proiectului se va constitui în Unitatea de Implementare a Proiectului, prin decizie a managerului solicitantului. CV-urile personalului vor fi completate în MySMIS (câmpul resurse umane).

Unitatea de implementare a unui proiect de investiții nou sau fazat va fi, constituită, prin urmare, din:

* personalul propriu numit în componența UIP-ului, în vederea îndeplinirii următoarelor funcții și a altora, după cum se dovedește necesar pentru buna implementare a proiectului:
  + Manager de proiect;
  + Responsabili pentru managementul contractelor de achiziție publică;
  + Responsabil protecția mediului;
  + Responsabil derulare proceduri de achiziții publice;
  + Responsabil obținere avize și acorduri;
  + Responsabil asigurarea calității;
  + Responsabil managementul documentelor;
  + Responsabil Audit;
  + Ofițerul de nereguli;
* și sprijinită, după caz, prin expertiză externă furnizată prin contracte de prestare servicii prin care sunt realizate activitățile aferente managementului proiectului.

Activitatea de management a proiectului include și expertiza tehnică necesară unei implementări la un nivel de calitate adecvat.

Pentru proiectele fazate, managementul proiectului reprezintă o continuare a activităților de management al proiectului așa cum a fost aprobat proiectul inițial, și ulterior fazat.

Informațiile privind managementul proiectului vor fi descrise la Capacitatea administrativă, tehnică și juridică a beneficiarului.

**Atenție!**

Autoritatea de Management își rezervă dreptul de a face vizite la fața locului în vederea stabilirii funcționalității unitățiilor de implementare a proiectului.

## 3.12 Elaborarea bugetului și categoriile de cheltuieli

În stabilirea bugetului proiectului se vor avea în vedere regulile de eligibilitate stabilite prin HG nr. 399/2015, categoriile de cheltuieli din Anexa 5 la Ghidul solicitantului, precum şi următoarele:

* Pentru justificarea bugetului propus, cererea de finanțare va fi însoțită de documente justificative pentru fiecare tip de cost (contracte similare / oferte de preţ etc.) sau referirea la standardele de cost existente;
* Cheltuieli aferente procurării de bunuri necesare funcţionării unităţilor de implementare a proiectului de la nivelul beneficiarului, în limita echivalentului în lei a maximum 10.000 euro, în funcţie de complexitatea proiectului, cu respectarea legislației în vigoare, a obiectivelor POIM și să fie evidențiate în anexă la cererea de finanțare;
* Proiectele de investiții noi și fazate vor respecta regulile de informare și publicitate din Orientările generale pentru aplicant;

Cheltuielile cu salariile la nivelul personalului beneficiarului pot fi încadrate după cum urmează:

* Pentru proiectele de până la 100 milioane euro, cheltuielile cu salariile vor reprezenta maximum 1% din valoarea investiţiei de bază;
* Pentru proiectele de peste 100 milioane euro, cheltuielile salariale vor fi calculate astfel: 1% din valoarea investiţiei de bază până la 100 milioane euro, la care se adaugă 0,5% din diferența dintre valoarea totală a proiectului și 100 milioane euro;

Se va avea în vedere ca activitățile previzionate să fie corelate cu planul de achiziții, având la bază o planificare realistă a tuturor activităților, ținând cont atât de resursele umane, cât și de resursele materiale alocate implementării proiectului.

În defalcarea bugetului pe ani se va ţine cont de eventualele proceduri de achiziţie şi de durata acestora. Planificarea propusă se va transforma ulterior în calendar al cererilor de rambursare / cereri de plată ce vor fi anexe la contractul de finanţare.

Bugetul va fi prezentat defalcat după cum urmează, pe:

* activități (corelat cu C.1. Cererea de finanțare)
* ani de implementare (secțiunea G.1.2 din Cererea de finanțare)
* amplasament/câmpuri de intervenție / formă de finanțare / tip teritoriu/ activitate economică/ obiectiv tematic/mecanism aplicare teritorială (secțiunea B.2 din Format major)

Pentru proiectele depuse în cadrul OS 2.7., pentru proiectele naționale sau pentru proiecte care pot avea localizare parțială și în regiunea București-Ilfov, cheltuielile aferente acestei regiuni nu vor fi eligibile și vor fi identificate în proiect ca și cheltuieli neeligibile. Cheltuielile neeligibile aferente regiunii București-Ilfov se vorcalcula pro-rata raportat la populație (populația din regiunea BI / populația României = 10,56%). Calculul s-a bazat pe datele puse la dispoziție de Institutul Național de Statistică (baza de date Tempo) privind populația regiunii București-Ilfov în 2015 (2.284.200 persoane) și populația României (21.627.509 persoane).

# Capitolul 4. Procesul de evaluare și selecție

## 4.1 Descriere generală

Având în vedere că prin OS 1.2 și 2.7 se finanțează proiecte pe baza unei liste de proiecte prioritare identificate în cadrul Programului Operațional Infrastructură Mare, apelul de propuneri de proiecte fiind cu depunere continuă, acestea nu sunt supuse unei selecții, ci doar procesului de evaluare, pe baza listei de proiecte prioritare.

Proiectele prioritare vor parcurge procedura de pregătire a portofoliului de proiecte. În cadrul acestei proceduri, AM POIM/OIT se va asigura că toate documentele necesare depunerii cererii de finanțare îndeplinesc condițiile de maturitate și calitate necesare pentru a intra în etapa de evaluare și selecție.

În procesul de pregătire a proiectelor, Autoritatea de Management va fi sprjinită de asistența JASPERS, după caz. Proiectele care vor beneficia de asistenţa JASPERS în faza de pregătire se vor introduce ca acţiuni în Planul de Acţiune JASPERS, cu acordul ministrului fondurilor europene. Când proiectul va avea gradul de maturitate și calitate acceptabil, AM POIM/OIT va solicita beneficiarului depuerea proiectului în MySMIS în vederea parcurgerii etapei de evaluare și selecție.

După finalizarea procesului de evaluare, pentru proiectele care au îndeplinit punctajul, AM POIM/OIT redactează nota de aprobare a proiectului.

Pentru proiectele majore, după aprobarea de către AM POIM/OIT a proiectului major, acesta va fi transmis, de către AM POIM, fie serviciilor Comisiei Europene (COM) prin sistemul electronic SFC2014, fie către organismul desemnat pentru realizarea unei evaluări independente - Independent Quality Review (IQR), respectiv JASPERS IQR. În cazul în care proiectul major va fi transmis către COM, acesta va fi însoţit de “Completion Note” elaborată de JASPERS. Dacă se optează pentru utilizarea JASPERS IQR, notificarea pentru proiectul major care se va transmite COM se va face conform Art. 102 din Regulamentul UE nr. 1303/2013. Transmiterea proiectului spre COM sau IQR se face de către AM POIM/OIT. Proiectele majore ce vor fi evaluate cu JASPERS IQR se vor introduce în Planul de Acţiune IQR, cu acordul ministrului fondurilor europene. Proiectele fazate nu pot fi evaluate cu JASPERS IQR.

Eventualele documente suplimentare, altele decât cele menționate în prezentul ghid pot fi solicitate solicitantului pe întreg parcursul procesului de pregătire a proiectului sau de evaluare la nivelul COM/ JASPERS IQR.

Până la semnarea acordului de delegare între AM POIM și OI Transport, procesul de pregătire, evaluare și selecție a proiectelor va fi gestionat de către AM POIM din cadrul MFE.

### 4.1.1 Verificarea administrativă și a eligibilității cererilor de finanțare

În cadrul acestei etape se vor verifica următoarele:

* Respectarea formatului standard al cererii de finanţare şi includerea tuturor anexelor obligatorii;
* Modalitatea de completare a cererii de finanţare;

Pentru verificarea conformității administrative şi de eligibilitate a cererii de finanţare se utilizează un sistem de evaluare de tip DA/NU/NA.

Verificarea eligibilităţii presupune respectarea regulilor privind eligibilitatea solicitanţilor şi a proiectelor, verificarea fiind realizată conform cerințelor definite în acest ghid.

În cazul respingerii proiectului, solicitantul va fi informat în scris asupra motivelor respingerii. Dacă proiectul nu îndeplineşte toate criteriile stabilite este respins.

|  |
| --- |
| **Atenție!**  Având în vedere că depunerea cererii de finanţare se face electronic, procesul de clarificări se va desfăşura astfel:   * Se vor solicita maxim 2 clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare. |

Numai cererile de finanţare eligibile (care îndeplinesc toate criteriile din Grila de verificare a admisibilităţii şi eligibilităţii) sunt admise în următoarea etapă a procesului de evaluare, respectiv evaluarea tehnică şi financiară a proiectului.

La finalizarea procesului de verificare administrativă şi a eligibilităţii, solicitantul va fi informat în scris privind îndeplinirea sau neîndeplinirea criteriilor de conformitate administrativă şi de eligibilitate.

### 4.1.2 Evaluarea cererilor de finanțare

Evaluarea proiectelor se face după trei criterii majore:

* Relevanţa și oportunitatea proiectului - 20 puncte
* Maturitatea și calitatea pregătirii proiectului – 60 puncte
* Sustenabilitatea proiectului – 20 puncte

Fiecare dintre cele trei criterii este împărțit în subcriterii punctate corespunzător. Nota pe fiecare criteriu în parte se calculează prin însumarea notelor acordate tuturor subcriteriilor care îl compun. Punctajul total acordat proiectului reprezintă suma notelor acordate celor 3 criterii, respectiv intre 0 și 100 de puncte.

Punctajul minim pentru fiecare criteriu este după cum urmează:

* Relevanţa și oportunitatea proiectului - 8 puncte
* Maturitatea și calitatea pregătirii proiectului – 40 puncte
* Sustenabilitatea proiectului – 12 puncte

Obținerea punctajului minim pentru fiecare criteriu nu asigură promovarea spre finanțare. Pragul de calitate pe care fiecare proiect trebuie să îl întrunească pentru acordarea finanțării nerambursabile este de minim 80 de puncte, cu obținerea punctajului minim la fiecare criteriu în parte.

Astfel, dacă proiectul obține punctajul minim alocat fiecărui criteriu, respectiv un total de maxim 60 de puncte, acesta va fi respins.

Proiectele care obțin 80 de puncte, cu obținerea punctajului minim la fiecare criteriu în parte, vor fi declarate ca selectate pentru acordarea finanțării nerambursabile.

Evaluarea proiectului va permite aprecierea contribuţiei proiectului la îndeplinirea obiectivelor POIM, la implementarea legislaţiei relevante cu privire la sectorul transport din România. Se va urmări ca propunerea de proiect să fie clară, coerentă, realistă şi fezabilă cu privire la operaţiunile propuse, termenele de realizare, eficienţa investiţiilor. Se va evalua coerenţa între problemele identificate, obiectivele proiectului, activităţile propuse şi rezultatele estimate. Toate activităţile propuse în proiect trebuie să fie clar descrise şi cuantificate. Se va evalua dacă resursele folosite pentru implementarea proiectului sunt suficiente. Planificarea activităţilor trebuie să fie realistă. Bugetul proiectului, defalcat pe categorii de cheltuieli trebuie să fie transparent şi coerent.

Evaluarea se va face conform Grilei de evaluare din Anexa 3.

|  |
| --- |
| **Atenție!**  Având în vedere că depunerea cererii de finanţare se face electronic, procesul de clarificări se va desfăşura astfel:   * Se vor solicita maxim 2 clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare.   Etapa de clarificări descrisă mai sus se aplică evaluării realizate la nivelul AM POIM/OIT. În etapa de evaluare a proiectului la nivelul Comisiei Europene / JASPERS IQR, etapele de clarificări nu se supun regulilor de mai sus.  Eventualele documente suplimentare aplicabile unor situații punctuale pot fi solicitate solicitantului pe întreg parcursul procesului de pregătire sau de evaluare la nivelul COM/ JASPERS IQR. |

Pentru fiecare proiect selectat în vederea finanţării se va întocmi o notă de aprobare a finanţării. Pentru fiecare proiect respins, solicitantul va fi înștiințat în scris asupra motivelor respingerii.

## 4.2 Depunerea și soluționarea contestațiilor

În cadrul OS 1.2 și 2.7, sunt finanțate proiecte incluse în portofoliul de proiecte al POIM 2014-2020 ca urmare a necesarului de investiții în sectorul de transport feroviar fundamentat prin MPGT.

În situaţia în care solicitanţii sunt nemulţumiţi de repingerea proiectului în oricare dintre etape, inclusiv în etapa de contractare, aceştia au posibilitatea de a contesta acest rezultat.

Contestaţiile se depun în termen de 10 zile lucrătoare de la comunicarea rezultatului la sediul Ministerul Fondurilor Europene. Soluţionarea contestaţiilor se va face în termen de maxim 30 de zile calendaristice.

Pentru a putea fi luate în considerare, contestațiile trebuie să respecte următoarele cerințe:

* Identificarea contestatarului, prin: denumirea solicitantului; adresa; funcţia, numele şi prenumele reprezentantului legal;
* Identificarea proiectului, prin: numărul unic de înregistrare alocat cererii de finanţare (codul SMIS) şi titlul proiectului;
* Obiectul contestaţiei (ce se solicită prin formularea contestaţiei);
* Motivele de fapt şi de drept (dispoziţiile legale naţionale şi/sau comunitare, principiile încălcate);
* Mijloace de probă (acolo unde există);
* Contestaţiile trebuie să fie însoţite de o copie a adresei de comunicare de către AM POIM a rezultatului procesului de evaluare și selecție
* Semnătura reprezentantului legal;
* Data formulării contestaţiei;
* (după caz) Ştampila.

Contestaţiile sunt analizate şi soluţionate în termen de 30 de zile (calendaristice) de la data înregistrării lor. În situaţia în care se consideră necesară o investigaţie mai amănunţită, care presupune depăşirea termenului de 30 de zile, contestatarul va fi anunțat, în scris, asupra termenului de soluţionare. Decizia comisiei constituită pentru soluţionarea contestaţiilor poate fi de admitere sau de respingere şi are caracter definitiv la nivelul AM POIM/OIT. Contestatarul este notificat în scris asupra deciziei comisiei.

# Capitolul 5. Contractarea proiectelor

Contractul de finanţare (CF) reprezintă un act juridic supus regulilor de drept public, cu titlu oneros pentru beneficiar, de adeziune, comutativ şi sinalagmatic prin care se stabilesc drepturile şi obligaţiile corelative ale părţilor în vederea implementării operaţiunilor.

După finalizarea procesului de evaluare, pentru proiectele care au îndeplinit punctajul, AM POIM/OIT redactează nota de aprobare a proiectului și contractul de finanțare și transmite solicitantului cele două/trei exemplare ale contractului, în vederea semnării de către reprezentantul legal al beneficiarului. Pentru proiectele majore, contractul de finanțare poate fi semnat înainte sau după emiterea deciziei de către Comisia Europeană de aprobare a proiectului.

Solicitantul va încărca în MySMIS 2014 documentele solicitate*,*în funcţie de disponibilitatea sistemului electronic.

Versiunea finală a contractului de finanțare (în special clauzele specifice și anexele) vor fi comunicate ulterior beneficiarilor.

Proiectul poate fi respins în cadrul acestei etape şi se va transmite solicitantului o scrisoare de respingere, în cazul în care (lista nu este exhaustivă):

* documentaţia solicitată nu este transmisă în termenul solicitat ori este incompletă în raport cu cerinţele Ghidului sau nu se mai află în perioada de valabilitate;
* se constată modificarea formei iniţiale a contractului transmis de către AM POIM/OIT şi/sau nerespectarea termenului limită de returnare a celor două/trei exemplare de contract semnate şi ştampilate;

|  |
| --- |
| **ATENȚIE!**  Contractele de finanţare reprezintă contracte de adeziune, cu clauze prestabilite ce nu pot face obiectul negocierilor dintre părţi. |

În cazul proiectelor respinse, AM POIM va comunica solicitantului motivele respingerii cererii de finanţare, existând posibilitatea ca solicitantul să retransmită propunerea de proiect revizuită.

Solicitantul se obligă ca toate documentele transmise să fie în formatul prevăzut de lege şi în vigoare la data depunerii acestora, în caz contrar neputându-se încheia contractul. Numai după ce se constată îndeplinirea tuturor condiţiilor solicitate descrise mai sus poate fi demarată procedura de încheiere a Contractului de finanţare. Solicitantului îi vor fi transmise cele două/trei exemplare ale CF în vederea semnării de către acesta. Transmiterea către solicitant se va face cu asigurarea unui mijloc de probă a primirii contractului.

Contractul de finanțare va fi semnat de către reprezentanții AM POIM și reprezentantul legal al solicitantului, contractul de finanțare intrând în vigoare la data semnării ultimei părți semnatare. Solicitantul are obligaţia de a semna şi ştampila, după caz, contractul pe fiecare pagină şi pe fiecare exemplar şi de a returna în termenul solicitat de AM POIM (5 zile de la data primirii documentului) cele două/trei exemplare însoţite, eventual, de orice alt document solicitat prin contract. În cazul în care solicitantul nu respectă termenul de semnare a CF şi returnare la AM POIM, AM POIM îşi rezervă dreptul de a respinge finanţarea CF.

Procedura de contractare poate diferi de cea descrisă în Ghidul Solicitantului, în corelare cu funcționalitățile MySMIS. Prin urmare, va fi comunicată ulterior beneficiarilor.

Beneficiarul trebuie să păstreze şi să pună la dispoziţia organismelor abilitate inventarul asupra activelor dobândite prin finanţarea din instrumente structurale, pe o perioadă de 5 ani de la data închiderii oficiale a POIM.

**ATENȚIE!**

În cazul în care beneficiarul nu semnează în timp de trei ani nici un contract de lucrări, contractul de finanțare poate fi reziliat în condițiile prevederilor Art. 102, alin. (3) din Regulamentul nr. 1303/2013.

# ANEXE

#### Anexa 1. Formularul Cererii de finanţare

#### 1.1.A. Formular pentru transmiterea informațiilor privind proiectele majore – engleza

#### 1.1.B. Formular pentru transmiterea informațiilor privind proiectele majore – română

#### 1.2.Formular pentru notificarea proiectelor majore fazate

#### 1.3.Cerere finanțare pentru proiecte de sprijin în pregătirea proiectelor de investiții pentru pregătirea proiectelor (inclusiv anexe)

#### Anexa 2. Fișă de control a Cererii de finanţare (pentru solicitant)

#### Anexa 3. Grile de verificare și evaluare a Cererilor de Finanțare

#### Anexa 4. Modele declarații (de eligibilitate, angajament, conflict de interese, declarație privind eligibilitatea TVA aferente cheltuielilor)

#### Anexa 5. Categoriile de cheltuieli

#### Anexa 6. Model contract de finanțare

#### Anexa 7. Indicatorii de mediu

#### Anexa 8. Lista proiectelor eligibile din POIM pentru sectorul feroviar (se actualizează periodic)

1. *Analytical Grids on the application of State aid rules to the financing of infrastructure projects*, European Commission, September 2015 [↑](#footnote-ref-1)
2. *Politicile europene/temele orizontale reprezintă priorităţi/politici acceptate de toate Statele Membre ale Uniunii Europene şi trebuie să se reflecte în toate iniţiativele comunitare. Acestea includ: promovarea egalităţii de şanse şi politica nediscriminatorie; dezvoltarea durabilă, protecţia şi îmbunătăţirea mediului înconjurător; tehnologia informaţiei; achiziţiile publice.* [↑](#footnote-ref-2)
3. *Politicile europene/temele orizontale reprezintă priorităţi/politici acceptate de toate Statele Membre ale Uniunii Europene şi trebuie să se reflecte în toate iniţiativele comunitare. Acestea includ: promovarea egalităţii de şanse şi politica nediscriminatorie; dezvoltarea durabilă, protecţia şi îmbunătăţirea mediului înconjurător; tehnologia informaţiei; achiziţiile publice.* [↑](#footnote-ref-3)